
Το νέο BMW M5.

1.
Παγκόσμια πρεμιέρα του νέου BMW M5.
(Σύντομη αναδρομή)

Η τελευταία λέξη στον κόσμο των σπορ sedan έχει όνομα: M5. Αυτό το κορυφαίο μοντέλο της Σειράς 5 είναι το ισχυρότερο όλων των εποχών: κυβισμός πέντε λίτρων, δέκα κύλινδροι, μέγιστη απόδοση ισχύος 507 bhp (373 kW), μέγιστη ροπή 520 Nm και στροφές κινητήρα που ξεκινά το κόκκινο στις 8,000 σ.α.λ., οι τιμές μιλούν από μόνες τους. Με απαράμιλλο τρόπο οι τιμές αυτές επισκιάζουν τα όρια ανάμεσα σε ένα αυτοκίνητο για καθημερινή χρήση και ένα όχημα για φιλόδοξη σπορ αγωνιστική οδήγηση.

Επιτυχημένη συνταγή επί δύο δεκαετίες: ισχύς χωρίς υπερβολή.

Με τις επιδόσεις της, η τέταρτη γενιά M5 για μία ακόμα φορά εγκαινιάζει νέα πρότυπα στην κατηγορία των δυναμικών σπορ sedan, ενός εξειδικευμένου τμήματος της αγοράς που οριοθέτησε το πρώτο M5 για τον εαυτό του το 1984. Κατά τη διάρκεια των τελευταίων 20 χρόνων, αυτό το πρώτο M5 και όλοι οι διάδοχοί του, διέπρεψαν, αποτελώντας πάντα το πρότυπο ενός άνετου, κομψού sedan για καθημερινή χρήση, που συνδυάζεται άριστα με τα πλούσια αποθέματα ισχύος ενός ισχυρού κινητήρα και τον απόλυτο σπορ χαρακτήρα. 

Με πωλήσεις που ξεπερνούν τις 20,000, το M5 έχει αποδειχτεί μία επιτυχημένη οικονομικά λύση που συνδυάζει τις εκπληκτικές επιδόσεις με τη διακριτικότητα, βασικό χαρακτηριστικό όλων των μοντέλων M.

Η αρχή αυτή φτάνει στο αποκορύφωμά της στο νέο M5: αυτός ο «υπερ-αθλητής» με την φίνα αισθητική και την φαινομενικά ανεξάντλητη ισχύ του δεκακύλινδρου υψηλόστροφου κινητήρα, ο οποίος συνεργάζεται άριστα με το επτατάχυτο κιβώτιο SMG, μυεί τον οδηγό σε μία εντελώς νέα διάσταση αβίαστων επιδόσεων. Με δύο λόγια: στην κατηγορία του, την οποία μοιράζεται με κορυφαίους ανταγωνιστές, το M5 υπερέχει λόγω των πλέον πρωτοποριακών συστημάτων κινητήρα και μετάδοσης, της καλύτερης αναλογίας ισχύος/βάρους, της εξαιρετικής οδικής συμπεριφοράς και των έξοχων πλεονεκτημάτων στην καθημερινή οδήγηση. Είναι ένα απόλυτα αξιόπιστο sedan με την καρδιά ενός αθλητή, ένα σπορ αυτοκίνητο, κατάλληλο για την καθημερινή οδήγηση. Το νέο M5 συνδυάζει έξυπνα αυτές τις δύο αρετές.

Ο πρώτος υψηλόστροφος κινητήρας V10 που τοποθετείται σε sedan παραγωγής.

Ο V10 είναι ο μοναδικός υψηλόστροφος κινητήρας που τοποθετείται σε όχημα παραγωγής. Εφοδιάζοντας το πιο ισχυρό αυτοκίνητο παραγωγής στην οικογένεια μοντέλων της BMW, ο νέος κινητήρας ορίζει για μία ακόμα φορά νέα σημεία αναφοράς στην κατηγορία του.
Υπάρχουν, ωστόσο, πολύ περισσότερα χαρακτηριστικά, πέρα από τις απόλυτες επιδόσεις. Αυτό που είναι σημαντικό για τα μοντέλα M είναι η επιτάχυνση και η δυναμική συμπεριφορά: το δεύτερο εξαρτάται από την πραγματική ελκτική πρόσφυση και το βάρος του οχήματος. Οι δυνάμεις που μεταφέρονται στους κινητήριους τροχούς επηρεάζονται σημαντικά από τη ροπή του κινητήρα και τη σχέση μετάδοσης. 
Η φιλοσοφία ισχύος σε υψηλές στροφές επιτυγχάνει τη βέλτιστη σχέση μετάδοσης, διασφαλίζοντας επομένως πάντα μία εντυπωσιακή έλξη.

Άριστη επιλογή: φιλοσοφία ισχύος σε υψηλές στροφές.

Για τους μηχανικούς της BMW M ο συμπαγής, υψηλόστροφος, ατμοσφαιρικός κινητήρας είναι η ιδανική επιλογή. Με όριο στροφών τις 8,250 σ.α.λ., ο 10-κύλινδρος κινητήρας τολμά να εισβάλλει τώρα σε ‘χωράφια’ που μέχρι τώρα ήταν αποκλειστικότητα των καυτών, αγωνιστικών εκδόσεων. Συγκριτικά με τον προηγούμενο οκτακύλινδρο κινητήρα του M5 , η απόδοση έχει αυξηθεί πάνω από 25%. Ο κινητήρας του M5 έχει υπερβεί ακόμα και το μαγικό όριο των 100 bhp ανά λίτρο, καθώς η ιδική ισχύς του είναι εφάμιλλη με την αντίστοιχη αγωνιστικών αυτοκινήτων.

Κινητήρας: Κατασκευαστικό αριστούργημα.

Η BMW, κορυφαία στο χώρο της κατασκευής κινητήρων, έχει γίνει διάσημη κυρίως σαν κατασκευάστρια εν σειρά κινητήρων. Οι δύο «συστοιχίες» πέντε κυλίνδρων του V10 τοποθετούνται υπό γωνία 90° για να επιτυγχάνεται απόλυτη ισορροπία μαζών και περιστροφικής κίνησης του στροφάλου, που έχει βελτιστοποιηθεί με γνώμονα το μειωμένο επίπεδο κραδασμών και την αυξημένη άνεση. Για λόγους ακαμψίας, που οφείλεται στα υψηλά φορτία που προκαλούνται από την πίεση καύσης, τις στροφές του κινητήρα και τους κραδασμούς, επελέγη μία σχεδίαση πλάκας-έδρασης για τον στροφαλοθάλαμο. Για βέλτιστη ευθυγράμμιση του στροφάλου, ένθετα από χυτοσίδηρο έχουν ενσωματωθεί στην αλουμινένια πλάκα-έδραση, τα οποία χρησιμοποιούνται για τη βελτίωση της ακουστικής, το μειωμένο επίπεδο κραδασμών και τη διασφάλιση της υψηλής ταχύτητας παροχής λαδιού. Ο εξαιρετικά άκαμπτος στρόφαλος υποστηρίζεται από έξι ρουλεμάν. Στο νέο M5, είναι η πρώτη φορά που η BMW χρησιμοποιεί σχεδίαση πλάκας-έδρασης για ένα κινητήρα V παραγωγής.

Σε μία δομή ελαφρού βάρους μετρά και το παραμικρό γραμμάριο.

Οι μονοκόμματες αλουμινένιες κυλινδροκεφαλές του κινητήρα V10 τοποθετούνται σε κάθε πλευρά του V10. Η κινητήρια μονάδα V10 έχει τέσσερις βαλβίδες ανά κύλινδρο, τυπική διάταξη για κινητήρα BMW. Όλα τα εξαρτήματα του συστήματος βαλβίδων έχουν μικρό βάρος. Αυτό σημαίνει, για παράδειγμα, ότι οι κινητήρες M υιοθετούν για πρώτη φορά χαμηλού βάρους, βελτιστοποιημένης ροής βαλβίδες με στελέχη 5 mm, σφαιρικά ωστήρια με υδραυλική αντιστάθμιση διακένων και μονά ελατήρια βαλβίδων. Όλα αυτά έχουν σαν αποτέλεσμα σημαντική μείωση βάρους, που αποτελεί προϋπόθεση για την υλοποίηση της «υψηλόστροφης» φιλοσοφίας.

Υψηλή πίεση bi-VANOS για βέλτιστη πλήρωση.

Ο μεταβλητός χρονισμός βαλβίδων bi-VANOS που υιοθετεί ο νέος κινητήρας του M5 διασφαλίζει βέλτιστη πλήρωση, με αποτέλεσμα να επιτυγχάνονται εξαιρετικά σύντομοι χρόνοι ρύθμισης. Αυτό, στην πράξη μεταφράζεται σε: αυξημένες επιδόσεις, βελτιωμένη καμπύλη ροπής, άριστη απόκριση, χαμηλότερη κατανάλωση και μικρότερες εκπομπές ρύπων. Χάρη στην τεχνολογία bi-VANOS, οι βαλβίδες εισαγωγής και εξαγωγής ανοίγουν και κλείνουν πάντα ακριβώς την κατάλληλη στιγμή.
Οι ατομικές πεταλούδες του γκαζιού βοηθούν τον κινητήρα να αναπνέει ελεύθερα.

Ο ατμοσφαιρικός κινητήρας χρησιμοποιεί δέκα «κώνους» βελτιστοποιημένης ροής και δύο χώρους αποθήκευση αέρα εισαγωγής. Ο κάθε κύλινδρος έχει τη δική του πεταλούδα/κώνο, τυπικό χαρακτηριστικό αγωνιστικού αυτοκινήτου. Όλες οι πεταλούδες ενεργοποιούνται ταυτόχρονα και ελέγχονται ηλεκτρονικά στοχεύοντας στην υψηλή απόκριση του κινητήρα από τη χαμηλή κλίμακα στροφών έως την περιοχή μέγιστης ισχύος.

Σύστημα διπλής εξαγωγής από ανοξείδωτο ατσάλι.

Το σύστημα εξαγωγής του κινητήρα του νέου M5 κατασκευάζεται από ανοξείδωτο ατσάλι χωρίς ραφές και έχει σχεδίαση διπλής ροής μέχρι τα σιλανσιέ. Τα καυσαέρια τελικά αποβάλλονται από το σύστημα μέσω τεσσάρων απολήξεων, χαρακτηριστικό στοιχείο των οχημάτων M. Το σύστημα εξαγωγής πληροί τις Ευρωπαϊκές προδιαγραφές εκπομπών ρύπων EU4 και τα Αμερικανικά πρότυπα LEV2.

Μονάδα Ελέγχου Κινητήρα: η πρώτη του είδους της σε όλο τον κόσμο

Ο σύστημα διαχείρισης του κινητήρα MS S65 είναι ο βασικός παράγοντας των έξοχων τιμών επιδόσεων και εκπομπών ρύπων του  V10. Έχοντας πάνω από 1,000 εξαρτήματα, το σύστημα διαχείρισης αυτού το κινητήρα είναι απαράμιλλο σε δυνατότητες. Οι επεξεργαστές του είναι οι ισχυρότεροι που αυτή τη στιγμή έχουν εγκριθεί για χρήση σε αυτοκίνητα, καθώς οι υψηλές στροφές και οι ολοκληρωμένες λειτουργίες διαχείρισης και ελέγχου απαιτούν τα μέγιστα από το σύστημα αυτό. Λαμβάνοντας πάνω από 50 εισερχόμενα σήματα, το σύστημα υπολογίζει για κάθε κύλινδρο και για κάθε κύκλο ξεχωριστά το βέλτιστο σημείο ανάφλεξης, την ιδανική πλήρωση κυλίνδρου, την ποσότητα ψεκασμού και το σημείο ψεκασμού. Ταυτόχρονα, το σύστημα αυτό υπολογίζει και κάνει τις απαραίτητες ρυθμίσεις για τη βέλτιστη γωνία του εκκεντροφόρου και τη βέλτιστη θέση για τις δέκα ατομικές πεταλούδες.

Τεχνολογικό επίτευγμα στην διαχείριση κινητήρων: τεχνολογία ιοντικού ρεύματος.

Η τεχνολογία ιοντικού ρεύματος του συστήματος διαχείρισης κινητήρα αποτελεί ένα τεχνολογικό επίτευγμα το οποίο εξυπηρετεί για την ανίχνευση της κρουστικής καύσης του κινητήρα, του ρεταρίσματος και των απωλειών καύσης. Χρησιμοποιώντας το μπουζί κάθε κυλίνδρου, το σύστημα αυτό βοηθά στον εντοπισμό της κρουστικής καύσης, για έλεγχο της σωστής ανάφλεξης και ανίχνευση των όποιων απωλειών καύσης. Επομένως το μπουζί έχει διπλή λειτουργία – σαν ενεργοποιητής για την ανάφλεξη και σας αισθητήρας για την παρακολούθηση της διαδικασίας καύσης.

Η μέτρηση ιοντικού ρεύματος γίνεται απευθείας κατά τη διάρκεια της διαδικασίας καύσης. Ο λεγόμενος δορυφόρος ιοντικού ρεύματος λαμβάνει σήματα από τα πέντε μπουζί της κάθε συστοιχίας κυλίνδρων. Ανάλογα με το φορτίο, ενισχύει τα σήματα αυτά και τα μεταδίδει στο σύστημα διαχείρισης του κινητήρα για ανάλυση, η οποία, για παράδειγμα, ρυθμίζει άριστα το σημείο ανάφλεξης κάθε κυλίνδρου μέσω ελέγχου κρουστικής καύσης στη διαδικασία καύσης. Όλα αυτά ενέχουν πλεονεκτήματα για τον οδηγό του νέου M5 – χαμηλότερη κατανάλωση καυσίμου, υψηλότερη ροπή και βελτιωμένες επιδόσεις.

Επτατάχυτο Κιβώτιο SMG μεταφέρει τη δύναμη Μ στην άσφαλτο.

Η «υψηλόστροφη» φιλοσοφία είναι επιτυχημένη μόνο σε συνδυασμό με ένα κιβώτιο που μεταφράζει τη διαθέσιμη ροπή του κινητήρα μέσω μιας μικρής συνολικής σχέσης μετάδοσης, σε βελτιστοποιημένη ώθηση προς τα εμπρός.

Το επτατάχυτο SMG είναι το κατάλληλο κιβώτιο για την ιδανική μεταφορά της ισχύος του κινητήρα V10 μέσω του συστήματος μετάδοσης στους τροχούς. Η BMW M είναι η πρώτη κατασκευάστρια εταιρία σε όλο τον κόσμο που προσφέρει επτατάχυτο σειριακό κιβώτιο με λειτουργία drivelogic. Ακόμα πιο τελειοποιημένο από το προηγούμενο εξατάχυτο κιβώτιο, το επτατάχυτο SMG προσφέρει τη δυνατότητα της μηχανικής αλλαγής ταχυτήτων με εξαιρετικά μικρούς χρόνους αλλαγής καθώς και της άνετης οδήγησης χάρη στο αυτόματο πρόγραμμα. Στόχος της πρόσθετης έβδομης σχέσης είναι η ακόμα πιο πυκνή κατανομή των σχέσεων για βέλτιστη αξιοποίηση των στροφών του κινητήρα και της διαθέσιμης ροπής.

Η ταχύτητα αλλαγής σχέσεων του νέου κιβωτίου SMG είναι αυξημένη κατά 20%.

Με το επτατάχυτο κιβώτιο SMG, οι σχέσεις μπορούν να αλλάζουν από τον κεντρικό επιλογέα ή τα λεγόμενα χειριστήρια στο τιμόνι. Συγκριτικά με το προηγούμενο κιβώτιο SMG, οι σχέσεις αλλάζουν ταχύτερα κατά 20% με τη νέα γενιά SMG. Ποτέ άλλοτε η διαδικασία αυτή δεν ήταν ταχύτερη με κιβώτιο του είδους. Το πλεονέκτημα για τον οδηγό του M5: Η αλλαγή σχέσεων είναι ομαλή και επιτυγχάνεται με ταχύτητα αδύνατη ακόμα και για τον πιο έμπειρο οδηγό, με αποτέλεσμα να μην γίνονται σχεδόν καθόλου αντιληπτές οι αναπόφευκτες διακοπές παροχής ισχύος. Το M5 επιταχύνει από στάση στην τελική του ταχύτητα σχεδόν χωρίς το παραμικρό τράνταγμα.

Drivelogic: ο οδηγός καθορίζει τα χαρακτηριστικά αλλαγής σχέσεων του SMG.

Χάρη στη λειτουργία drivelogic του SMG, ο οδηγός μπορεί να επιλέγει από έντεκα προγράμματα αλλαγής σχέσεων, τα οποία του παρέχουν τη δυνατότητα να προσαρμόζει τα χαρακτηριστικά του SMG στο απολύτως προσωπικό του στυλ οδήγησης.

Έξι από αυτά τα προγράμματα μπορούν να προεπιλέγονται στο σειριακό πρόγραμμα του μηχανικού κιβωτίου (S mode), με ένα φάσμα λειτουργίας από ισορροπημένο δυναμικό μέχρι πολύ σπορ. Με το κιβώτιο στο πρόγραμμα S, ο οδηγός αλλάζει πάντα τις σχέσεις με το χέρι. Όποτε ο οδηγός ενεργοποιεί την λειτουργία Launch Control (ταχεία εκκίνηση), το SMG Drivelogic αλλάζει τις σχέσεις λίγο πριν επιτευχθούν οι μέγιστες στροφές του κινητήρα ακριβώς την κατάλληλη στιγμή και με βέλτιστη ολίσθηση (πατινάρισμα) έως ότου το M5 φτάσει στην τελική ταχύτητα.

Στο πρόγραμμα D (Drive) του αυτόματου κιβωτίου, το κιβώτιο αλλάζει τις επτά σχέσεις αυτόματα, ανάλογα με το πρόγραμμα που έχει επιλεγεί, την οδηγική κατάσταση, την ταχύτητα του αυτοκινήτου και τη θέση του πεντάλ του γκαζιού.

SMG: για αυξημένη ασφάλεια και άνεση.

Το επτατάχυτο κιβώτιο SMG δεν υποστηρίζει μόνο τον οδηγό στην επίτευξη σπορ επιδόσεων, αλλά προσφέρει και πολυάριθμα χαρακτηριστικά ασφαλείας. Σε κρίσιμες καταστάσεις, όταν ο οδηγός κατεβάζει σχέση με ένα ολισθηρό οδόστρωμα, για παράδειγμα, το κιβώτιο ανοίγει τον συμπλέκτη σε κλάσμα του δευτερολέπτου προκειμένου να εμποδίσει το M5 να βγει εκτός ελέγχου σε περίπτωση υπερβολικής πέδησης (φρενάρισμα) στους κινητήριους τροχούς. Μία ακόμα λειτουργία είναι η «αναρρίχηση» που εμποδίζει το αυτοκίνητο να ολισθήσει προς τα πίσω σε μία εκκίνηση σε ανηφόρα καθώς και η ανίχνευση κλίσης, που ρυθμίζει τα σημεία αλλαγής σε ανηφόρες και κατηφόρες. Αυτό εμποδίζει τα άσκοπα ανεβοκατεβάσματα στις ανηφόρες, ενώ κρατά μια χαμηλότερη σχέση για περισσότερο στις κατηφόρες ώστε να γίνεται αποτελεσματική αξιοποίηση του φρένου του κινητήρα. 

Μέγιστη οδηγική απόλαυση.

Η συνεργασία του κινητήρα V10 με το επτατάχυτο κιβώτιο SMG επιτυγχάνει ένα επίπεδο επιδόσεων, μέχρι τώρα ασύλληπτο για τα sedan κανονικής παραγωγής. Πάνω απ’ όλα, το στοιχείο που προσφέρει απλόχερα το M5 στον οδηγό του είναι: οδηγική απόλαυση στον υπερθετικό βαθμό. Συγκριτικά με το προηγούμενο M5, το σημερινό μοντέλο υπερέχει σε όλους τους τομείς των επιδόσεων και της οδηγικής απόλαυσης: επιταχύνει από 0 στα 62 mph σε λιγότερο από πέντε δευτερόλεπτα, ενώ αγγίζει την ένδειξη των 200 km/h (124 mph) μετά από 15 δεύτερα και φτάνει μετά από παρέμβαση του ηλεκτρονικού κόφτη μέχρι την τελική ταχύτητα των 250 km/h (155 mph). Μία ματιά στο στροφόμετρο αποκαλύπτει ότι αυτό το πακέτο ισχύος θα μπορούσε να φτάσει στην απίστευτη μέγιστη ταχύτητα των 330 km/h (205 mph) χωρίς ηλεκτρονικό κόφτη. 

Το Nürburgring εξυπηρετεί σαν πίστα δοκιμών.

Συγκριτικά με όλους τους άμεσους ανταγωνιστές, ο συνδυασμός της αποτελεσματικής ελκτικής πρόσφυσης και του χαμηλού βάρους του οχήματος αποτελεί ένα ισχυρό επιχείρημα υπέρ του νέου M5. Επίσης, από αυτή την άποψη, το M5 αποτελεί σημείο αναφοράς.

Αδιαμφισβήτητος τόπος-τρόπος εκτίμησης της δυναμικής συμπεριφοράς είναι το βόρειο τμήμα της θρυλικής αγωνιστικής πίστας του Nürburgring. Επί δεκαετίες, η πιο απαιτητική αγωνιστική πίστα στο κόσμο ήταν το ιδανικό μέρος για να ξεχωρίζει ‘η ήρα από το σιτάρι’. Δεν υπάρχει άλλο μέρος όπου μπορεί να φανεί η αλληλεπίδραση των εξαρτημάτων του οχήματος όταν αυτό φτάνει στο όριο, από το βόρειο τμήμα του Nürburgring. Με χρόνους γύρου περίπου οκτώ λεπτών, το M5 έχει εξαιρετικό κράτημα και αποτελεί άξιο αντίπαλο των καθαρόαιμων σπορ αυτοκινήτων, αφήνοντας πολύ πίσω τους ανταγωνιστές του. Αξίζει να αναφέρουμε ότι η παράδοση θέλει όλα τα μοντέλα M να έχουν δοκιμαστεί εκεί.
Ανάρτηση M βασισμένη στη Σειρά 5: το … κερασάκι στην τούρτα.

Οι χρόνοι που αναφέραμε αποδεικνύουν ότι το M5 μπορεί να επιδείξει εξαιρετικά σπορ χαρακτήρα. Παρ’ όλο που η ανάρτηση του βασικού μοντέλου της Σειράς 5 είναι αναμφίβολα πολύ καλή, δε θα ήταν εφικτές τέτοιες επιδόσεις-ρεκόρ στον τομέα της δυναμικής συμπεριφοράς. Γι αυτό, το M5 έχει κυριολεκτικά μοναδικά χαρακτηριστικά ανάρτησης.

Πλείστες λεπτομέρειες και αλλαγές από τη Σειρά 5 για το Μ5

Συνεπώς, η ανάρτηση και τα ηλεκτρονικά της βοηθήματα έχουν είτε εξελιχθεί αποκλειστικά για το νέο Μ5, είτε τροποποιηθεί εκτενώς, ή προσαρμοστεί στις ειδικές επιδόσεις του Μ5. Για παράδειγμα, το Μ5 δεν φέρει απλά μία χαμηλωμένη ανάρτηση της Σειράς 5. Το αντίθετο, υιοθετεί μία βελτιστοποιημένη σχεδίαση ανάρτησης που δημιουργήθηκε από το μηδέν. Τα συστήματα υποβοήθησης της ανάρτησης, μερικά από τα οποία έχουν το ίδιο όνομα με της Σειράς 5, έχουν βελτιστοποιηθεί με γνώμονα το συγκεκριμένο μοντέλο. Έτσι, αφενός, η ανάρτηση συμβάλλει σημαντικά στο να γίνει το M5 η τεχνολογική κορυφή της επιτυχημένης BMW Σειράς 5, αφετέρου, αποδεικνύει σαφώς ότι το M5 είναι ένα ανεξάρτητο μοντέλο με δική του εμφάνιση.

Μεταβλητό μπλοκέ διαφορικό Μ.

Το M5 έχει ένα μεταβλητό μπλοκέ διαφορικό με ανίχνευση ροπής, που προσφέρει στο αυτοκίνητο ένα υψηλό επίπεδο οδηγικής ευστάθειας και βέλτιστης πρόσφυσης, κυρίως κατά την επιτάχυνση στην έξοδο μιας στροφής. Ακόμα και σε άκρως απαιτητικές οδηγικές συνθήκες, όπως όταν υπάρχουν μεγάλες διαφορές συντελεστών τριβής στους κινητήριους τροχούς, προσφέρει ένα αποφασιστικό πλεονέκτημα πρόσφυσης. Ένα ακόμα πλεονέκτημα είναι ότι στιγμιαία αυξάνει το ποσοστό κλειδώματος αν αυξηθεί η διαφορά ταχύτητας μεταξύ των κινητήριων τροχών, και επομένως εγγυάται βέλτιστη προοδευτικότητα ελκτικής πρόσφυσης.

Μοναδικό στο Μ5: DSC με δύο επιλογές προγραμμάτων.

Μία νέα γενιά του Συστήματος Δυναμικού Ελέγχου Ευστάθειας - Dynamic Stability Control (DSC) δημιουργήθηκε ειδικά για το M5. Το σύστημα DSC μπορεί να απενεργοποιηθεί πατώντας ένα μπουτόν στο κάλυμμα του επιλογέα ταχυτήτων. Τα προγράμματα δυναμικής συμπεριφοράς προεπιλέγονται στο λεγόμενο MDrive και μπορούν να ανακαλούνται από το μπουτόν MDrive στο τιμόνι. Ενώ το πρώτο πρόγραμμα του DSC αντιστοιχεί σε μεγάλο βαθμό σ’ αυτό της Σειράς 5, το δεύτερο πρόγραμμα – M Dynamic Mode – χαίρει υψηλής εκτίμησης από τους θιασώτες της σπορ οδήγησης.
EDC: χαρακτηριστικά ανάρτησης για σπορ ή κανονική συμπεριφορά, ακόμα και απόλυτη οδηγική άνεση.

Το σύστημα Ηλεκτρονικού Ελέγχου Απόσβεσης (EDC) του Μ5 προσφέρει στον οδηγό την δυνατότητα να επιλέξει από τρία προγράμματα (άνεσης, κανονικό και σπορ), ρυθμίζοντας επομένως ανάλογα τα χαρακτηριστικά της ανάρτησης. Ο οδηγός μπορεί να ενεργοποιήσει τη λειτουργία EDC μέσω του μπουτόν MDrive στο τιμόνι ή του μπουτόν πίεσης δίπλα από τον επιλογέα ταχυτήτων του SMG. 

Το μπουτόν Power ενεργοποιεί τα προαιρετικά χαρακτηριστικά του κινητήρα.

Ο οδηγός συχνά δεν χρειάζεται τις μέγιστες επιδόσεις και ευελιξία του M5, για παράδειγμα στη κυκλοφορία της πόλης. Γι αυτό όταν ο κινητήρας παίρνει εμπρός, ενεργοποιείται αυτόματα το πρόγραμμα άνεσης P400 με ιπποδύναμη 400 bhp. Με το πάτημα του μπουτόν Power (στο κάλυμμα του επιλογέα ταχυτήτων), όλη η ισχύς της δεκακύλινδρης μονάδας βρίσκεται στη διάθεση του οδηγού. Η κινηματική του πεντάλ του γκαζιού χαρακτηρίζεται από άμεση απόκριση, ενώ το πρόγραμμα P500 αναλαμβάνει να προσφέρει απαράμιλλη αγωνιστική αίσθηση. 

Υψηλής απόδοσης, αγωνιστικά φρένα.

Σαν συμπλήρωμα της υψηλής ισχύος, το M5 εφοδιάζεται με ένα μεγάλων διαστάσεων και υψηλής απόδοσης σύστημα πέδησης με διάτρητα, βελτιστοποιημένου βάρους δισκόφρενα. Οι αλουμινένιες πλευστές δαγκάνες δύο εμβόλων (ανάλογες της BMW Σειράς 7), που έχουν βελτιστοποιηθεί με γνώμονα το ελάχιστο βάρος και τη μέγιστη ακαμψία, βοηθούν το M5 να επιτυγχάνει αποστάσεις ακινητοποίησης παρόμοιες με αυτές των καυτών σπορ αυτοκινήτων: η επιβράδυνση από 62 mph σε 0 επιτυγχάνεται σε λιγότερο από 36 μέτρα, ενώ η απόσταση ακινητοποίησης από τα 124 mph σε μηδέν χιλιόμετρα είναι κάτω από 140 μέτρα.

Κατηγορία business υψηλών ταχυτήτων.

Ένας ‘λύκος με προβιά’ – η περιγραφή αυτή θα ταίριαζε αν η βασική Σειρά 5, και κυρίως το νέο M5, φαινόταν «εξημερωμένο» από εξωτερική άποψη. Στην πραγματικότητα, η Σειρά 5 ήδη έχει σπορ, κομψή και αθλητική εμφάνιση. Δεν αποτελεί σύμπτωση το γεγονός ότι αυτή η Σειρά 5 αντιπροσωπεύει τη δυναμική κατηγορία ‘business’ της BMW. Το M5 ξεχωρίζει από το βασικό μοντέλο σε πολλές εντυπωσιακές και κρυφές λεπτομέρειες, που δίνουν ακόμα μεγαλύτερη έμφαση στην πανίσχυρη, 

δυναμική και σπορ προσωπικότητά του. Ένας «αθλητής με ένδυμα business» θα ήταν η κατάλληλη περιγραφή για το νέο M5.

Εξωτερικό με διακριτικά χαρακτηριστικά.

Οι διαφορές στη σχεδίαση σε σχέση με τη βασική Σειρά 5 είναι διακριτικές αλλά σαφείς, χαρίζοντας στο M5 μία πραγματικά μοναδική εμφάνιση, χωρίς να αμφισβητείται η οικογενειακή προέλευση του μοντέλου της BMW. Οι τροποποιημένοι εμπρός και πίσω προφυλακτήρες/σπόιλερ προσελκύουν αμέσως την προσοχή. Μία ακόμα διαφορά είναι τα τροποποιημένα πλαϊνά μαρσπιέ και τα κάπως προεξέχοντα τόξα των τροχών. Εκ παραδόσεως, το M διαφέρει από ένα κανονικό μοντέλο BMW στην εντυπωσιακή σχεδίαση των εξωτερικών καθρεπτών του, στις τέσσερις απολήξεις εξάτμισης, που έχουν γίνει τυπικό χαρακτηριστικό γνώρισμα όλων των μοντέλων M, και στην αποκλειστική σχεδίαση των ζαντών. Για πρώτη φορά, το M5 έχει πολύ ελκυστικούς αεραγωγούς που ενσωματώνονται στα εμπρός πλαϊνά τμήματα.

Ακόμα πιο σπορ εσωτερικό.

Το M5 διατίθεται με δερμάτινο σαλόνι σε τρεις διαφορετικές αποχρώσεις, για μία ακόμα πιο σοφιστικέ εμφάνιση σε σχέση με το πλούσια εξοπλισμένο βασικό μοντέλο ή – αντί επιπλέον χρέωσης – με ένα εντυπωσιακό, πλήρως δερμάτινο σαλόνι. Άλλες σημαντικές διαφορές έναντι της Σειράς 5 είναι το ταμπλό οργάνων, το προαιρετικό head-up display ειδικά για το Μ, το τιμόνι με τα μπουτόν MDrive και η ανασχεδιασμένη κεντρική κονσόλα.

Μοντέλο αγωνιστικών επιδόσεων για καθημερινή χρήση.

Όλα τα οχήματα που κατασκευάζονται από την BMW M GmbH είναι πολύ βολικά για καθημερινή χρήση. Αυτό βρίσκει ιδιαίτερη εφαρμογή στο M5: παρά τις εκπληκτικές επιδόσεις που θυμίζουν αντίστοιχες αγωνιστικού αυτοκινήτου, έχει παραμείνει ένα κομψό και άνετο sedan που είναι ιδανικό για μακρινά ταξίδια, σημαντικό χαρακτηριστικό των μοντέλων Σειράς 5 της BMW. Επομένως, θα μπορούσαμε να πούμε ότι το αγωνιστικό ταμπεραμέντο του M5 ούτε υπονομεύει την οδηγική άνεση και την ενεργητική και παθητική ασφάλεια, ούτε περιορίζει τον διαθέσιμο χώρο για επιβάτες και αποσκευές. Ακόμα και στον τομέα της κατανάλωσης και περιβαλλοντικής συμβατότητας, το M5 αποτελεί πραγματικό πρότυπο – όπως όλα τα προϊόντα BMW.

2. Ο νέος κινητήρας V10 του M5: 
Ένα κατασκευαστικό αριστούργημα.
(Αναλυτική έκδοση)

Η καρδιά του κάθε μοντέλου της BMW είναι πάντα ένας ισχυρός κινητήρας. Πόσο μάλλον όταν πρόκειται για μοντέλα που κατασκευάζει η BMW M GmbH. Μόνον αυτή η περιγραφή, ωστόσο, δεν θα ήταν αρκετή για το νέο κινητήρα του Μ5: η πιο «σεμνή» περιγραφή θέλει αυτή την δεκακύλινδρη κινητήρα μονάδα ορόσημο στη σύγχρονη κατασκευή κινητήρων. Είναι ένας από τους πιο χαρισματικούς κινητήρες σε όλο τον κόσμο που έχουν χρησιμοποιηθεί ποτέ σε μοντέλο παραγωγής.

Μερικοί θιασώτες του αυτοκινήτου δίνουν επίσης μεγάλη σημασία στον ήχο του κινητήρα. Αυτό συμβαίνει και στην περίπτωση του V10: αυτό το τεχνολογικό αριστούργημα είναι για τους οπαδούς των σπορ αυτοκινήτων ό,τι μία συμφωνία για τους λάτρεις της μουσικής. Οι ομοιότητες με τον ήχο του αγωνιστικού κινητήρα της BMW Williams F1 δε θα περάσουν απαρατήρητες. Ο κινητήρας του M5 δεν έχει μόνο τον ίδιο αριθμό κυλίνδρων με τον αντίστοιχο της F1. Και οι δύο κινητήρες μοιράζονται την ίδια «υψηλόστροφη» φιλοσοφία (ισχύς σε υψηλές στροφές), μία αρχή μέσω της οποίας παράγεται τεράστια επιτάχυνση στις υψηλές στροφές του κινητήρα και αποτελεί χαρακτηριστικό όλων των ατμοσφαιρικών κινητήρων υψηλών επιδόσεων της BMW M GmbH. Όλα αυτά, σε συνδυασμό με τους δέκα κυλίνδρους, έχουν σαν αποτέλεσμα ένα ορχηστικό staccato, κάτι που συνήθως ακούγεται μόνο στις αγωνιστικές πίστες.

Ο πρώτος υψηλόστροφος κινητήρας V10 που τοποθετείται σε sedan κανονικής παραγωγής.
Ο νέος υψηλόστροφος V10 του M5, που μέχρι τώρα ήταν αποκλειστικότητα αγωνιστικών και εξωτικών μοντέλων περιορισμένης παραγωγής, είναι ο πρώτος κινητήρας του είδους του που χρησιμοποιείται σε sedan κανονικής παραγωγής. Για να δικαιώσει το κύρος της οικογένειας Μ, αυτή η συναρπαστική κινητήρια μονάδα προσφέρει πραγματικά εντυπωσιακές επιδόσεις: έχει δέκα κυλίνδρους, κυβισμό πέντε λίτρων και παράγει μέγιστη ισχύ 507 bhp και μέγιστη ροπή 520 Nm. Οι στροφές του κινητήρα φτάνουν στις 8,250 σ.α.λ. – το επίπεδο τελειότητας ενός πραγματικού αθλητή δρόμου.

Υπάρχουν ωστόσο πολύ περισσότερα σε έναν κινητήρα από τις εντυπωσιακές τιμές επιδόσεων. Με την παραμικρή κίνηση του πεντάλ του γκαζιού, ο υψηλόστροφος ατμοσφαιρικός κινητήρας μεταμορφώνεται σε αληθινό σπορ κινητήρα. Ταυτόχρονα, είναι ιδανικός για χρήση στην καθημερινότητα. Το M5 είναι ένα sedan καθημερινής χρήσης με την καρδιά ενός αθλητή – με άλλα λόγια, ένα αξιόπιστο σπορ sedan. Το M5 πληροί απόλυτα αυτές τις δύο απαιτήσεις, εγκαινιάζοντας μία νέα διάσταση στις αβίαστες επιδόσεις. 20 χρόνια αφότου η παρουσίαση του πρώτου M5 σηματοδότησε το λανσάρισμα της κατηγορίας των ισχυρών σπορ sedan, αυτός ο νέος κινητήρας για μία ακόμα φορά δείχνει το μέλλον στο συγκεκριμένο τμήμα της αγοράς.

Εμπνευσμένος από τον κινητήρα της Formula 1.

Ο κινητήρας ανασχεδιάστηκε εξαρχής από τους μηχανικούς της BMW M GmbH. Κατά την κατασκευή του, οι μηχανικοί χρησιμοποίησαν ως πηγή έμπνευσης τον κινητήρα της BMW Williams F1, που γενικά θεωρείται η ισχυρότερη κινητήρια μονάδα στη γραμμή εκκίνησης από τους κορυφαίους του μηχανοκίνητου αθλητισμού. 

Από την άλλη πλευρά, δανείστηκαν όλα τα ειδικά χαρακτηριστικά του M από μοντέλα κανονικής παραγωγής, όπως το bi-VANOS, τις ατομικές πεταλούδες γκαζιού και το ισχυρότερο σύστημα ηλεκτρονικών κινητήρα που διατίθεται αυτή τη στιγμή - μία εξέλιξη σε εσωτερικό επίπεδο, καθώς και ένα σύστημα παροχής λαδιού ρυθμιζόμενο από εγκάρσιες δυνάμεις.

Για τη δημιουργία ενός διαδόχου αντάξιου του προηγούμενου M5 με κινητήρα V8 400 bhp, ένα πράγμα ήταν απαραίτητο: η περαιτέρω αύξηση των επιδόσεων. Στην κατασκευή ενός κινητήρα, υπάρχουν τρεις δυνατότητες για αύξηση επιδόσεων: αύξηση του κυβισμού που συνεπάγεται και αύξηση της μέγιστης ροπής, αύξηση των επιδόσεων με τη χρήση υπερσυμπιεστή (turbo ή compressor), ή χρήση μιας «υψηλόστροφης» φιλοσοφίας για την αύξηση της ροπής.

Ισχύς δεν σημαίνει απλά αυξημένη ιπποδύναμη.

Υπάρχει κάτι παραπάνω από την απόλυτη ιπποδύναμη. Τα χαρακτηριστικά επιτάχυνσης και η δυναμική οδική συμπεριφορά είναι κάποια σημαντικά θέματα, τα οποία εξαρτώνται σε μεγάλο βαθμό από την αποτελεσματική ελκτική πρόσφυση και το βάρος του οχήματος. Η αποτελεσματική ελκτική ισχύς στους κινητήριους τροχούς είναι αποτέλεσμα της ροπής και της συνολικής σχέσης μετάδοσης. Η «υψηλόστροφη» φιλοσοφία συμβάλλει ουσιαστικά στη βέλτιστη σχέση κιβωτίου και μετάδοσης, το οποίο με τη σειρά του βοηθά στον έλεγχο των πλούσιων αποθεμάτων ισχύος.

Σύμφωνα με τους νόμους της φυσικής, η ήρα ξεχωρίζει από το σιτάρι, ακόμα κι αν οι συγκρινόμενοι κινητήρες είναι αντίστοιχης ισχύος. Αν ο κυβισμός ενός κινητήρα αυξηθεί, πρέπει να αντιμετωπιστεί – υπέρ των υψηλών επιδόσεων και της ροπής – το πρόβλημα του πρόσθετου βάρους, του μεγαλύτερου απαιτούμενου χώρου και της υψηλότερης κατανάλωσης. Οι υπερτροφοδοτούμενοι κινητήρες έχουν επίσης μειονεκτήματα. Σπάνια διαπρέπουν στον τομέα οικονομίας καυσίμου και άμεσης απόκρισής τους, δηλαδή η απόκριση στις εντολές του οδηγού, δεν καταφέρνει να ικανοποιήσει τις υψηλές απαιτήσεις της συνολικής φιλοσοφίας ενός μοντέλου Μ.

Η «υψηλόστροφη» φιλοσοφία είναι η ιδανική λύση.

Η τρίτη επιλογή, ένας συμπαγής υψηλόστροφος ατμοσφαιρικός κινητήρας είναι η τέλεια απάντηση. Έστω και μόνο στο όνομα της παράδοσης, για τους μηχανικούς των BMW M η παρακάτω λύση ήταν η ιδανική επιλογή: αύξηση των επιδόσεων με αύξηση της ροπής. Στο πλαίσιο αυτό, πρέπει να λεχθεί ότι, από τεχνολογικής απόψεως, η «υψηλόστροφη» φιλοσοφία είναι πολύ πιο περίπλοκη, γι αυτό είναι πολύ πιο δύσκολο να υλοποιηθεί στην πράξη. Στο κάτω-κάτω, δεν είναι σύμπτωση το γεγονός ότι με το λανσάρισμα του νέου Μ5, η BMW έγινε η πρώτη κατασκευάστρια σε όλο τον κόσμο που τοποθέτησε έναν υψηλόστροφο V10 κινητήρα στην κατηγορία των ισχυρών σπορ sedan κανονικής παραγωγής.
Με μέγιστη ταχύτητα περιστροφής 8,250 σ.α.λ, ο δεκακύλινδρος κινητήρας τόλμησε να περάσει σε ένα επίπεδο που μέχρι τώρα ήταν αποκλειστικότητα καθαρόαιμων σπορ αυτοκινήτων. Συγκριτικά αναφέρουμε: η ταχύτητα περιστροφής του κινητήρα του προηγούμενου M5 περιορίζεται ηλεκτρονικά στις 7,000 σ.α.λ. Η νέα δεκακύλινδρη κινητήρια μονάδα έχει σπάσει το φράγμα των 8,000 σ.α.λ.

Η τεχνολογία της Formula 1 στο δρόμο.

Με αυτόν το νέο κινητήρα κάτω από το καπό του, το M5 επαναπροσδιορίζει τι είναι τεχνολογικά εφικτό στην κατασκευή των κινητήρων κανονικής παραγωγής. 
Όσο υψηλότερη είναι η ροπή, τόσο περισσότερο πλησιάζει ο κινητήρας στα φυσικά του όρια. Η παρακάτω σύγκριση σας δίνει μία ιδέα για την τεράστια καταπόνηση που υφίστανται τα υλικά: στις 8,000 περιστροφές του στροφάλου ανά λεπτό, το καθένα από τα δέκα έμβολα διανύει μία απόσταση σχεδόν 20 μέτρων το δευτερόλεπτο. Επανερχόμαστε στον δεκακύλινδρο κινητήρα της BMW Williams F1: στις 18,000 σ.α.λ., τα έμβολα κινούνται μέχρι 25 μέτρα το δευτερόλεπτο. Η διαφορά είναι, ωστόσο, ότι ένας αγωνιστικός κινητήρας της Formula 1 πρέπει να διανύσει μόνον 800 χιλιόμετρα σε ένα Σαββατοκύριακο αγώνα, ενώ ο κινητήρας ενός μοντέλου M πρέπει να συνοδεύει το αυτοκίνητο σε όλη τη διάρκεια της λειτουργικής ζωής του, ανεξάρτητα από το κλίμα, τις κυκλοφοριακές συνθήκες και το στυλ οδήγησης.

Είναι φανερό ότι ο κινητήρας του M5 μοιράζεται με τον F1 κινητήρα διάφορες βασικές αρχές, μεθόδους παραγωγής και υλικά, και ότι βασίζεται στην μεταφορά τεχνολογίας και τεχνογνωσίας.

Αύξηση επιδόσεων πάνω από 25%– μία νέα διάσταση στη δυναμική οδική συμπεριφορά.

Ο πλήρως ανασχεδιασμένος κινητήρας V10, μία υψηλόστροφη δεκακύλινδρη μονάδα, είναι ανώτερος σε όλους τους τομείς από τον προκάτοχό του, που έχει 8 κυλίνδρους και τον ίδιο κυβισμό. Αυτό αποδεικνύεται από τις επιδόσεις που έχουν αυξηθεί πάνω από 25%. Ο νέος κινητήρας V10 παράγει μέγιστη ισχύ 507 bhp (373 kW) στις 7,750 σ.α.λ. (η μέγιστη απόδοση ισχύος του V8 είναι 400 bhp – 294 kW – στις 6,600 σ.α.λ.). Ζυγίζοντας μόλις 240 κιλά, ο νέος δεκακύλινδρος κινητήρας έχει σχεδόν το ίδιο βάρος με τον οκτακύλινδρο προκάτοχό του. Λαμβάνοντας υπόψη τις εκπληκτικές επιδόσεις του, ο νέος κινητήρας είναι πραγματικά πολύ ελαφρύς. Ωστόσο, ο κινητήρας γίνεται «βαρέων βαρών» στην απόδοση ισχύος ανά λίτρο: ο δεκακύλινδος M5 ξεπερνά την εξωπραγματική ένδειξη των 100 bhp ανά λίτρο κυβισμού, και η ειδική ισχύς του είναι εφάμιλλη με την αντίστοιχη ενός αγωνιστικού αυτοκινήτου.

Οι στροφές του κινητήρα επηρεάζουν σημαντικά τις επιδόσεις και τη ροπή.

Όσον αφορά στη μέγιστη ροπή (520 Nm), ο δεκακύλινδρος είναι ισάξιος με την οκτακύλινδρη μονάδα. Παρόλα αυτά, το νέο M5 είναι ανώτερο του προκατόχου του σε όλους τους τομείς της δυναμικής συμπεριφοράς. Τα φαινόμενο αυτό σχετίζεται και με την ευστροφία του κινητήρα. Παραδείγματος χάριν: αν ένας ποδηλάτης κατεβάσει ταχύτητα όταν ανεβαίνει μία ανηφόρα, πρέπει να κάνει πιο γρήγορα πεντάλ αλλά μπορεί να αντεπεξέλθει σε οποιαδήποτε κλίση ανεξάρτητα πόσο απότομη είναι. Αν δεν αλλάξει ταχύτητα, ή αν επιλέξει ακόμα και μεγαλύτερη σχέση, τότε χρειάζεται πολύ περισσότερη ενέργεια, ή πρέπει να κατέβει από το ποδήλατο. Αν υπάρχουν δύο ποδηλάτες με το ίδιο επίπεδο αντοχής, εκείνος που κερδίζει πάντα τον αγώνα είναι αυτός που κάνει ταχύτερο πεντάλ.

Λογική συνέπεια αυτού είναι ότι το νέο M5 με τον υψηλόστροφο κινητήρα του ξεπερνά αβίαστα όλους τους άμεσους ανταγωνιστές του που βασίζονται αποκλειστικά στην «φιλοσοφία ροπής» ενός οκτακύλινδρου κινητήρα με αυξημένο κυβισμό. Επίσης, η ανωτερότητα αυτού το κινητήρα μπορεί να αποδοθεί στο γεγονός ότι η εξαιρετικά υψηλή ροπή των ανταγωνιστικών κινητήρων πρέπει να μεταφέρεται μέσω ενός πολύ ενισχυμένου και μεγάλου βάρους συστήματος μετάδοσης – το πρόσθετο βάρος και η μάζα (αδράνεια) πρέπει επίσης να αναπτύσσουν ταχύτητα. Χάρη στη «υψηλόστροφη φιλοσοφία του V10, μπορεί να χρησιμοποιηθεί ένα πολύ ελαφρύτερο σύστημα μετάδοσης και να επιτυγχάνεται πυκνότερη κλιμάκωση σχέσεων.

Επίσης, το νέο M5 υπερέχει του ανταγωνισμού και ως προς τη ροπή: η μέγιστη ροπή των 520 Nm παράγεται στις 6,100 σ.α.λ., με τη ροπή των 450 Nm να επιτυγχάνεται ήδη στις 3,500 σ.α.λ. Και το 80% της μέγιστης ροπής είναι ήδη διαθέσιμο στις 5,500 σ.α.λ., ένα μεγάλο εύρος στροφών για κινητήρα του διαμετρήματός του.

Δέκα κύλινδροι – φιλοσοφία σπορ κινητήρα.

Οι διαστάσεις του, ο αριθμός των εξαρτημάτων και οι ποσότητες πλήρωσης, καθιστούν τον δεκακύλινδρο κινητήρα την ιδανική επιλογή για μία σπορ κινητήρια μονάδα υψηλών επιδόσεων. Ο νέος V10 επομένως αντιπροσωπεύει την ιδανική λύση για ένα αυτοκίνητο όπως το M5. Επιπλέον, οι δέκα κύλινδροι με κυβισμό 500 cc ο καθένας, ικανοποιούν ήδη το ιδεώδες των πιο λεπτολόγων μηχανολόγων μηχανικών - σχεδιαστών.

Συμπαγείς διαστάσεις για μεγαλύτερη αντοχή και άνεση.

Η BMW, κορυφαία στην κατασκευή κινητήρων, έχει γίνει διάσημη κυρίως σαν κατασκευάστρια εν σειρά κινητήρων. Κατά την κατασκευή του νέου δεκακύλινδρου κινητήρα, οι μηχανικοί τοποθέτησαν τις δύο συστοιχίες των πέντε κυλίνδρων υπό γωνία 90° (διάταξη V) και έκκεντρα κατά 17 mm για ένα συμπαγών διαστάσεων σύνολο. Η γωνία 90° επιτυγχάνει μία ισορροπία μεταξύ μειωμένων κραδασμών και άνεσης. Με τη γεωμετρία του, ο κινητήρας επιλύει τη διαμάχη μεταξύ ελάχιστων κραδασμών και μέγιστης αντοχής των εξαρτημάτων.

Τα δυο μπλοκ των κυλίνδρων (συστοιχίες) κατασκευάζονται από υπερευκτητικό κράμα αλουμινίου-πυριτίου, μέσω της μεθόδου βαρυτικής χύτευσης υπό χαμηλή πίεση. Αυτό το ειδικό κράμα περιέχει τουλάχιστον 17% πυρίτιο. Τα χιτώνια των κυλίνδρων δημιουργούνται μέσω καθίζησης των σκληρών κρυστάλλων του πυριτίου. Ξεχωριστά χιτώνια δεν είναι απαραίτητα – Τα έμβολα με επίστρωση σιδήρου κινούνται σε κυλίνδρους χωρίς επίστρωση. Η διαδρομή είναι 75.2 mm, η διάμετρος 92 mm, και ο συνολικός κυβισμός 4,999 cc. Παρεμπιπτόντως, το χυτήριο ελαφρών κραμάτων των μπλοκ των κινητήρων του M5 είναι αυτό που κατασκευάζει και τους κινητήρες της Formula 1 στο Landshut.

Πλάκα έδρασης αγωνιστικής φιλοσοφίας.

Οι υψηλές στροφές του κινητήρα, οι υψηλές πιέσεις καύσης και οι υψηλές θερμοκρασίας καταπονούν σε μεγάλο βαθμό τον στροφαλοθάλαμο. Γι αυτό οι μηχανικοί επέλεξαν τη λεγόμενη σχεδίαση πλάκας έδρασης, μία συμπαγή και εξαιρετικά άκαμπτη διάταξη που προέρχεται από την τεχνολογία των αγώνων. Ο νέος κινητήρας της BMW M5 είναι ο πρώτος V κανονικής παραγωγής που διαθέτει σχεδίαση πλάκας έδρασης. Η αλουμινένια πλάκα με ενσωματωμένα ένθετα από χυτοσίδηρο διασφαλίζει υψηλή ακρίβεια στην ευθυγράμμιση του στροφάλου, ελαχιστοποιώντας το διάκενο του βασικού ρουλεμάν σε όλες τις θερμοκρασίες λειτουργίας. Τα ένθετα από χυτοσίδηρο μειώνουν τις θερμοκρασιακές διαστολές του αλουμινένιου κελύφους. Για να διασφαλιστεί η αγαστή συνεργασία με το κέλυφος, τα ένθετα φέρουν και οπές. Παράλληλα, αυτή η αρχιτεκτονική συμβάλλει και στην εκπλήρωση των ακουστικών απαιτήσεων από τον κινητήρα του Μ5.
Ο εξαιρετικά άκαμπτος και άριστα ισορροπημένος στρόφαλος που κατασκευάζεται από σφυρήλατο χάλυβα υψηλής αντοχής, στηρίζεται με έξι ρουλεμάν και ζυγίζει μόλις 21.8 κιλά. Εξισορροπεί τις δυνάμεις αδρανείας και είναι σχεδιασμένος για μέγιστη στρεπτική ακαμψία. Η βασική διάμετρος του ρουλεμάν είναι 60 mm, ενώ το πλάτος 28.2 mm. Δύο μπιέλες συνδέονται σε καθένα από τους 5 «πείρους» οι οποίοι βρίσκονται ανά 72 μοίρες στον στροφαλοφόρο άξονα. Η μειωμένη απόσταση των κυλίνδρων σε μόλις 98 mm επιτρέπει την κατασκευή ενός κοντού στροφάλου, με αποτέλεσμα υψηλή αντοχή στην κάμψη και στρέψη, καθώς και πολύ χαμηλό βάρος.

Το κάθε γραμμάριο μετρά σε μία δομή ελαφρού βάρους.

Τα βελτιστοποιημένου βάρους έμβολα κατασκευάζονται από κράμα αλουμινίου ανθεκτικό στις υψηλές θερμοκρασίες, και φέρουν επίστρωση από σίδηρο. Ζυγίζουν μόλις 481.7 gr, συμπερ. πείρου και ελατηρίων. Η κεφαλή (κορώνα) έχει ύψος 27.4 mm για μια συμπίεση 12.0:1. Τα έμβολα ψύχονται από μπεκ που συνδέονται άμεσα με την κεντρική παροχή λαδιού. Οι επίσης βελτιστοποιημένου βάρους, διαιρούμενες και τραπεζοειδούς διατομής μπιέλες (διωστήρες) κατασκευάζονται από ατσάλι υψηλής αντοχής και έχουν μήκος 140.7 mm. Συμβάλουν αποτελεσματικά στη μείωση των ταλαντούμενων μαζών. Η κάθε σφυρήλατη μπιέλα από ατσάλι 70MnVS4 ζυγίζει μόλις 623 gr συμπ. των κουζινέτων.

Οι μονοκόμματες αλουμινένιες κυλινδροκεφαλές του κινητήρα V10 παράγονται επίσης στο χυτήριο ελαφρών κραμάτων της BMW στο Landshut. Οι κυλινδροκεφαλές φέρουν ενσωματωμένους αεραγωγούς για το ψεκασμό αέρα που είναι σημαντικός για το γρήγορο ζέσταμα του καταλυτικού μετατροπέα. Οι κυλινδροκεφαλές περιλαμβάνουν τέσσερις βαλβίδες ανά κύλινδρο, μία ειδική αρχιτεκτονική κινητήρων της BMW. Οι βαλβίδες ενεργοποιούνται από σφαιρικά ωστήρια (κοκοράκια) που φέρουν μηχανισμό υδραυλικής αντιστάθμισης διακένου βαλβίδων. Η διάμετρος του ωστηρίου έχει μειωθεί στα 28 χιλιοστά και το βάρος του στα 31 γραμμάρια. Με τη βελτιστοποίηση όλων των εξαρτημάτων και τμημάτων του μηχανισμού των βαλβίδων, η κινούμενη μάζα έχει μειωθεί κατά 17.5% συγκριτικά με το προηγούμενο μοντέλο. Η διάμετρος της βαλβίδας εισαγωγής είναι 35 χιλιοστά, και της βαλβίδας εξαγωγής αντίστοιχα 30.5 χιλιοστά.

Καινοτομίες με προσοχή και στην παραμικρή λεπτομέρεια μειώνουν το κόστος συντήρησης.

Οι βαλβίδες εισαγωγής κατασκευάζονται αποκλειστικά για τον κινητήρα του M5. Με μειωμένο μέγεθος άξονα (στέλεχος), διαμέτρου μόλις 5 mm, δεν υπάρχει σχεδόν καθόλου αντίσταση στη ροή του αυλού εισαγωγής. Μονάδες υδραυλικής αντιστάθμισης διακένου βαλβίδων παρέχουν αυτόματα τη βέλτιστη ρύθμιση βαλβίδων κάθε στιγμή, πράγμα που ωφελεί τον πελάτη καθώς μειώνει το κόστος συντήρησης.

Όσο υψηλότερη είναι η ισχύς του κινητήρα, τόσο περισσότερες οι ανάγκες ψύξης, κυρίως στην περιοχή του θαλάμου καύσης. Συγκριτικά με τα συμβατικά συστήματα, η φιλοσοφία ψύξης διασταυρούμενης ροής του κινητήρα του M5 μειώνει σημαντικά τις απώλειες πίεσης στο σύστημα ψύξης. Διασφαλίζει ομοιόμορφη κατανομή της θερμοκρασίας στην κυλινδροκεφαλή και μείωση των μέγιστων θερμοκρασιών σε κρίσιμες περιοχές της κυλινδροκεφαλής. Ο κάθε κύλινδρος τροφοδοτείται ομοιόμορφα με τη βέλτιστη ποσότητα ψυκτικού που ρέει από τον στροφαλοθάλαμο στην πλευρά εξαγωγής μέσω της κυλινδροκεφαλής και μέσω της πλευράς εισαγωγής προς τον θερμοστάτη ή ψυγείο

Υψηλή πίεση bi-VANOS για βέλτιστη πλήρωση.

Ο μεταβλητός έλεγχος εκκεντροφόρου bi-VANOS, που γιόρτασε την παγκόσμια πρεμιέρα του στο M3 το 1995 και έχει βελτιστοποιηθεί περαιτέρω για χρήση στο τρέχον μοντέλο M3, αποτελεί χαρακτηριστικό και του νέου κινητήρα του M5. Διασφαλίζει βέλτιστη πλήρωση, με αποτέλεσμα να επιτυγχάνονται εξαιρετικά σύντομοι χρόνοι ρύθμισης. Αυτό, στην πράξη μεταφράζεται σε: αυξημένες επιδόσεις, βελτιωμένη καμπύλη ροπής, άριστη απόκριση, χαμηλότερη κατανάλωση και μικρότερες εκπομπές ρύπων.
Για παράδειγμα, στα χαμηλά φορτία του κινητήρα και στις χαμηλές στροφές, το αυτοκίνητο μπορεί να οδηγείται με αυξημένη επικάλυψη βαλβίδων (overlap), αυξάνοντας την εσωτερική ανακύκλωση καυσαερίων. Αυτό κατ’ επέκταση οδηγεί σε μείωση των απωλειών του κύκλου πλήρωσης και της κατανάλωσης καυσίμου.

Η ρύθμιση του χρονισμού ως λειτουργία της θέσης του πεντάλ του γκαζιού και των στροφών του κινητήρα είναι συνεχής, γραμμική και ηλεκτρονικά χαρτογραφημένη. Για το σκοπό αυτό το γρανάζι που ενώνεται με τον στρόφαλο μέσω μιας καδένας, συνδέεται με το εκκεντροφόρο μέσω ελικοειδούς κιβωτίου 2 ταχυτήτων. Κατά την αξονική μετακίνηση του ρυθμιστικού εμβόλου, το ελικοειδές σετ γραναζιών περιστρέφει τον εκκεντροφόρο σε σχέση με τον στρόφαλο, ώστε να αλλάζει ο χρονισμός του εισαγωγής έως και 66ο και του εξαγωγής έως και 37ο .

Η τεχνολογία M bi-VANOS απαιτεί πολύ υψηλές πιέσεις λαδιού για εξαιρετικά ακριβή, υψηλής ταχύτητας ρύθμιση του εκκεντροφόρου. Γι αυτό, μία αντλία ακτινικού εμβόλου στο θάλαμο του στροφάλου αυξάνει την πίεση λαδιού του κινητήρα σε μία πίεση λειτουργίας 80 bar. Η ηλεκτρονικά χαρτογραφημένη ρύθμιση υψηλής πίεσης διασφαλίζει μειωμένους χρόνους ρύθμισης, επιτρέπει τη βέλτιστη γωνία, το ακριβές σημείο ανάφλεξης και την κατάλληλη ποσότητα ψεκασμού κάτω από όλες τις συνθήκες, και σύμφωνα με το φορτίο και τις στροφές του κινητήρα.

Συνεχής λίπανση ακόμα και σε στροφές με πολύ υψηλή ταχύτητα οχήματος.

Τέσσερις αντλίες λαδιού λιπαίνουν τον κινητήρα. Το αίτιο πίσω από το φαινομενικά υπερβολικά ισχυρό σύστημα λίπανσης είναι οι επιδόσεις του M5, με τις εκπληκτικές επιταχύνσεις. Το σπορ sedan έχει δυνατότητες για πλευρικές επιταχύνσεις άνω του 1g. Στρίβοντας τόσο γρήγορα δημιουργούνται φυγόκεντρες δυνάμεις που ωθούν το λάδι του κινητήρα προς την εξωτερική πλευρά, εμποδίζοντας επομένως τη φυσική επιστροφή του λαδιού από την κυλινδροκεφαλή, η οποία θα μπορούσε να οδηγήσει σε ανεπαρκή παροχή λαδιού στο κάρτερ. Αν τα πράγματα χειροτερέψουν, η αντλία λαδιού τραβά αέρα. Για να αποφευχθεί πλήρως ένα τέτοιο ενδεχόμενο, ο κινητήρας διαθέτει ένα σύστημα τροφοδοσίας λαδιού που ρυθμίζεται με εγκάρσιες δυνάμεις. Το σύστημα περιλαμβάνει δύο ηλεκτρικές ελλειπτικές αντλίες που συλλέγουν το λάδι από την εξωτερική κυλινδροκεφαλή και το μεταφέρουν στο κεντρικό κάρτερ αν η τιμή της πλευρικής επιτάχυνσης ξεπερνά τα 0.6 g. Ένα αισθητήρας πλευρικής επιτάχυνσης g μεταδίδει σήματα στις αντλίες. Η ίδια η αντλία λαδιού είναι συνεχώς μεταβαλλόμενη με έλεγχο όγκου που παρέχει επακριβώς την ποσότητα λαδιού την οποία χρειάζεται ο κινητήρας. Αυτό επιτυγχάνεται με τη μεταβλητή θέση του ρότορα της αντλίας σε σχέση με το ελλειπτικό κέλυφος της αντλίας, ανάλογα με την πίεση λαδιού στον κύριο αγωγό λαδιού.

Κατάλληλη κυκλοφορία λαδιού σε όλες τις συνθήκες.

Σε οριακούς ελιγμούς φρεναρίσματος, το M5 μπορεί να φτάσει ακόμα και σε τιμές αρνητικής επιτάχυνσης μέχρι 1.3 g. Αν οι τιμές επιβράδυνσης είναι τόσο υψηλές, θα μπορούσε η ποσότητα του λαδιού που επιστρέφει στο κάρτερ, το οποίο λειτουργεί σαν ενδιάμεσος χώρος αποθήκευσης, να μην επαρκεί, κυρίως με το δεδομένο ότι το κάρτερ λαδιού βρίσκεται πίσω από τη βάση του εμπρός άξονα για την εξοικονόμηση χώρου. Η χειρότερη περίπτωση είναι η διακοπή λίπανσης. Για την αποφυγή μιας τέτοιας περίπτωσης, ο κινητήρας του M5 είναι εφοδιασμένος με το λεγόμενο Ημι-ξηρό Σύστημα Κάρτερ (quasi-dry sump oil system) που περιλαμβάνει δύο κάρτερ λαδιού: ένα μικρότερο μπροστά από το εγκάρσιο στοιχείο και ένα μεγαλύτερο πίσω. Μία αντλία ανακυκλοφορίας έχει ενσωματωθεί στο κέλυφος της αντλίας πίεσης λαδιού, που συλλέγει το λάδι από το μικρό εμπρόσθιο κάρτερ και το μεταφέρει στο μεγαλύτερο οπίσθιο, η οποία και προστατεύεται προσεκτικά. Οι δίοδοι επιστροφής και το σημείο συλλογής της αντλίας πίεσης λαδιού είναι άριστα ρυθμισμένα για να διασφαλίζεται η σωστή ανακυκλοφορία λαδιού σε όλες τις συνθήκες.
Δέκα ατομικές πεταλούδες γκαζιού ενεργοποιούνται ηλεκτρονικά.

Ο καθένας από τους δέκα κυλίνδρους έχει τη δική του πεταλούδα και η κάθε συστοιχία κυλίνδρων, με τη σειρά της, εξυπηρετείται από το δικό της ενεργοποιητή, μία φιλοσοφία που γνωρίζουμε από τους αγώνες αυτοκινήτου. Αν και αυτό το σύστημα είναι εξαιρετικά περίπλοκο από μηχανικής απόψεως, δεν υπάρχει καλύτερος τρόπος για να επιτυγχάνεται άμεση απόκριση του κινητήρα. Για να επιτυγχάνεται η μέγιστη απόκριση του κινητήρα από τις χαμηλές στροφές έως τον κόφτη, όλες οι πεταλούδες είναι πλήρως ηλεκτρονικά ελεγχόμενες. Δύο οπτικά (χωρίς τριβή) ποτενσιόμετρα Hall προσδιορίζουν και αξιολογούν τη θέση του πεντάλ του γκαζιού 200 φορές το δευτερόλεπτο. Το σύστημα διαχείρισης του κινητήρα αντιδρά στις αλλαγές και οι δύο ενεργοποιητές ρυθμίζουν τις δέκα πεταλούδες. Δεν χρειάζεται να πούμε ότι η διαδικασία αυτή εκτελείται με ταχύτητα αστραπής: απαιτούνται μόνο 120 χιλιοστά του δευτερολέπτου για να ανοίξουν πλήρως οι βαλβίδες, χρόνος στον οποίο περίπου ένας έμπειρος οδηγός χρειάζεται για να πατήσει τελείως το πεντάλ του γκαζιού. Αυτό προσφέρει στον οδηγό μία αίσθηση άμεσης απόκρισης και του επιτρέπει να πατά το πεντάλ του γκαζιού με ακόμα μεγαλύτερη ακρίβεια, αφού ξέρει ότι το σύστημα ανταποκρίνεται ανάλογα. Ταυτόχρονα, η ηλεκτρονική ενεργοποίηση των πεταλούδων προσφέρει ομαλό πέρασμα από το τέρμα στο μερικό γκάζι και αντίστροφα.

Ο κινητήρας V10 χρησιμοποιεί δέκα «κώνους» βελτιστοποιημένης ροής για την εισαγωγή αέρα από δύο χώρους αποθήκευσης. Όλα αυτά κατασκευάζονται από ελαφρύ συνθετικό υλικό που περιέχει 30% ανθρακονήματα.

Σύστημα διπλής εξαγωγής από ανοξείδωτο ατσάλι.

Παρόλο που το σύστημα εισαγωγής συμβάλλει σημαντικά στις έξοχες επιδόσεις του νέου κινητήρα του M5, δεν πρέπει να υποτιμάται η σπουδαιότητα του συστήματος εξαγωγής. Και για το σύστημα εξαγωγής, οι μηχανικοί της BMW M μπορούσαν να συμβιβαστούν μόνο με το άριστο. Οι δυο ανοξείδωτες 5 σε 1 πολλαπλές εξαγωγής, σχεδιάστηκαν μέσω περίπλοκων μεθόδων μοντελοποίησης ώστε να έχουν το ίδιο μήκος. Για σταθερή και ακριβή διάμετρο χωρίς ραφές, οι σωλήνες σχηματοποιούνται από το εσωτερικό τους μέσω μιας τεχνικής υψηλών πιέσεων (υδρομορφοποίηση), με πίεση μέχρι 800 bar. Οι αυλοί της πολλαπλής έχουν πάχος τοιχώματος μόλις 0.8 mm, που αποδεικνύει και την εκπληκτική προσοχή των μηχανικών της M στη λεπτομέρεια όταν σχεδίαζαν αυτόν τον κινητήρα.

Ακόμα και ένας σπορ κινητήρας μπορεί να είναι πρότυπο καθαρής

λειτουργίας.

Κατά τη σχεδίαση του συστήματος εξαγωγής, οι μηχανικοί θεώρησαν ότι το πιο σημαντικό ήταν να διατηρήσουν την πίεση επιστροφής καυσαερίων στο ελάχιστο και να βελτιστοποιήσουν τα χαρακτηριστικά ροής των αερίων για άψογες επιδόσεις και ροπή. Το σύστημα εξαγωγής έχει καθολικά διπλή σχεδίαση μέχρι τα σιλανσιέ. Τα καυσαέρια τελικά αποβάλλονται από το σύστημα μέσω τεσσάρων απολήξεων που αποτελούν χαρακτηριστικό γνώρισμα των μοντέλων Μ. Όπως είναι αναμενόμενο για όχημα BMW M, δυο τριοδικοί καταλύτες ανά σωλήνωση εξαγωγής (μια για κάθε συστοιχία του V) καθαρίζουν τα καυσαέρια που παράγονται από τον δεκακύλινδρο κινητήρα σύμφωνα με τις απαιτητικές Ευρωπαϊκές προδιαγραφές EU4 και τις Αμερικανικές LEV 2. Υπάρχουν δύο υποδαπέδιοι καταλύτες. Οι άλλοι δύο καταλυτικοί μετατροπείς (ένας για κάθε σωλήνωση) βρίσκονται κοντά στον κινητήρα. Σε συνδυασμό με τις λεπτού τοιχώματος πολλαπλές εξαγωγής, οι καταλύτες αυτοί φτάνουν γρήγορα στη βέλτιστη θερμοκρασία λειτουργίας τους, πράγμα που σημαίνει ότι είναι πλήρως αποτελεσματικοί μετά από ένα κρύο ξεκίνημα. Υπερέχουν ως σύνολο λόγω της ελευθέρας ροής τους και της υψηλής μηχανικής αντοχής τους.

Μονάδα Ελέγχου Κινητήρα: η πρώτη του είδους της σε όλο τον κόσμο

Το σύστημα διαχείρισης του κινητήρα MS S65 είναι ο βασικός παράγοντας των έξοχων τιμών επιδόσεων και εκπομπών ρύπων του V10. Προσφέρει το βέλτιστο συντονισμό όλων των λειτουργιών του κινητήρα με τις διαφορετικές μονάδες ελέγχου του αυτοκινήτου, κυρίως αυτές του SMG. Αυτή η πρωτοποριακή μονάδα ελέγχου χρησιμοποιείται για πρώτη φορά σε μοντέλο κανονικής παραγωγής: Έχοντας πάνω από 1,000 εξαρτήματα, το σύστημα διαχείρισης αυτού το κινητήρα είναι απαράμιλλο σε δυνατότητες. Αξίζει να σημειωθεί ότι ο εξοπλισμός, το λογισμικό και η λειτουργία αποτελούν προϊόντα εσωτερικής εξέλιξης του τμήματος BMW M.

Οι υψηλές στροφές του κινητήρα δημιουργούν ανάλογες απαιτήσεις.

Λόγω των υψηλών τροφών του κινητήρα του M5 και του μεγάλου αριθμού των διαδικασιών ελέγχου και ρυθμίσεων, δημιουργούνται υψηλές απαιτήσεις για τη μονάδα ελέγχου του MS S65. Για την ικανοποίηση των απαιτήσεων αυτών, η μονάδα ελέγχου το κινητήρα εφοδιάζεται με τρεις επεξεργαστές 32-bit που εκτελούν πάνω από 200 εκατομμύρια ανεξάρτητους υπολογισμούς το δευτερόλεπτο. Συγκριτικά με τη μονάδα ελέγχου του M3 που παρουσιάστηκε μόλις πριν τέσσερα χρόνια, αυτό αντιπροσωπεύει μία αύξηση της απόδοσης κατά 800%. Στο πλαίσιο της χωρητικότητας μνήμης, η σύγχρονη μονάδα ελέγχου ξεπερνά την προηγούμενη κατά 1000%. Λαμβάνοντας πάνω από 50 εισερχόμενα σήματα, το σύστημα υπολογίζει για κάθε κύλινδρο και για κάθε κύκλο ξεχωριστά το βέλτιστο σημείο ανάφλεξης, την ιδανική πλήρωση κυλίνδρου, την ποσότητα ψεκασμού και το σημείο ψεκασμού. Ταυτόχρονα, το σύστημα αυτό υπολογίζει και κάνει τις απαραίτητες ρυθμίσεις για τη βέλτιστη γωνία του εκκεντροφόρου και τη βέλτιστη θέση των δέκα ατομικών πεταλούδων.

Πατώντας το μπουτόν ισχύος στο κάλυμμα του επιλογέα ταχυτήτων, ο οδηγός ενεργοποιεί ένα πιο σπορ πρόγραμμα με χαρακτηριστικά υψηλών επιδόσεων. Η ενεργοποίηση του προγράμματος αυτού συνεπάγεται μία πιο προοδευτική απόκριση τους πεταλούδας του γκαζιού προς το πεντάλ του γκαζιού, ενώ το ηλεκτρονικό συστήματος διαχείρισης περνά σε επιλογές ακόμα πιο άμεσης απόκρισης του κινητήρα. Στο M5, το πρόγραμμα μεγαλύτερης άνεσης ενεργοποιείται αυτόματα μόλις ο 
κινητήρας πάρει εμπρός. Η αλλαγή μπορεί να είναι προκαθορισμένη και να ανακαλείται στο MDrive. Στο MDrive, διατίθεται ένα ακόμα πιο σπορ πρόγραμμα.

Ολοκληρωμένες συμπληρωματικές εργασίες για το σύστημα διαχείρισης του κινητήρα.

Ο ηλεκτρονικός έλεγχος της πεταλούδας του γκαζιού βασίζεται σε μία λεγόμενη «διάρθρωση ισχύος και ροπής», που χρησιμοποιεί ένα ποτενσιόμετρο στο πεντάλ του γκαζιού, τα οποίο μετρά την επιθυμία του οδηγού για ισχύ και επιδόσεις και τη μετατρέπει στην επιθυμητή λειτουργία. Ο διαχειριστής ισχύος και ροπής προσαρμόζει αυτή την επιθυμητή λειτουργία ανάλογα και με άλλα βοηθητικά σήματα-δεδομένα που λαμβάνει από τις περιφερειακές μονάδες του κινητήρα, όπως ο συμπιεστής του κλιματισμού και ο εναλλάκτης (δυναμό). Λειτουργίες όπως ο έλεγχος της ταχύτητας του ρελαντί, ο έλεγχος εκπομπών καυσαερίων και το έλεγχος κρουστικής καύσης συντονίζονται και εναρμονίζονται με τις καμπύλες μέγιστης και ελάχιστης ισχύος και ροπής που επιτρέπονται από το Σύστημα Ελέγχου Δυναμικής Ευστάθειας (DSC) και το Σύστημα Ελέγχου Ελκτικής Πρόσφυσης (Engine Drag Force Control - EDFC). Αφού αποφασισθεί ο στόχος ισχύος και ροπής, αυτός διατηρείται στα επιθυμητά επίπεδα λαμβάνοντας υπόψη και τον τρέχοντα χρονισμό ανάφλεξης. Επιπλέον, το σύστημα διαχείρισης του κινητήρα εκτελεί πολύπλευρες συμπληρωματικές εργασίες, για λόγους αυτοδιάγνωσης, διαγνωστικούς κύκλους που είναι χρήσιμοι στο συνεργείο, αλλά και τον συνολικό έλεγχο στα περιφερειακά εξαρτήματα.

Τεχνολογικό επίτευγμα στην διαχείριση κινητήρων: τεχνολογία ιοντικού ρεύματος.

Η τεχνολογία ιοντικού ρεύματος του συστήματος διαχείρισης κινητήρα αποτελεί ένα τεχνολογικό επίτευγμα το οποίο εξυπηρετεί για την ανίχνευση της κρουστικής καύσης του κινητήρα, του ρεταρίσματος και των απωλειών ανάφλεξης. Η ανεξέλεγκτη ανάφλεξη του καυσίμου στον κύλινδρο ονομάζεται κρουστική καύση (πειράκια). Για την αποφυγή της κρουστικής καύσης, οι κινητήρες χωρίς σύστημα ελέγχου κρουστικής καύσης, έχουν γενικά μία χαμηλότερη αναλογία συμπίεσης. Επιπλέον, το σημείο ανάφλεξης καθυστερεί για αποτρέψει τους κυλίνδρους να φτάσουν ή να ξεπεράσουν το όριο της κρουστικής καύσης, που ενδέχεται να προκαλέσει ζημιά στον κινητήρα. Η ‘απόσταση ασφαλείας’ για το όριο της κρουστικής καύσης που συνεπάγεται από το μέτρο αυτό, έχει πάντα αρνητικές επιπτώσεις στην οικονομία καυσίμου, στην απόδοση του κινητήρα και στη ροπή. Ο ενεργός αντικροτικός έλεγχος, ωστόσο, είναι ένα μέτρο που αυξάνει την αποδοτικότητα καθώς διασφαλίζει το βέλτιστο χρονισμό καύσης και προστατεύει τον κινητήρα από ζημιές στις λειτουργίες που είναι επιρρεπείς στην κρουστική καύση.

Τα συμβατικά συστήματα χρησιμοποιούν αρκετούς ανιχνευτές στην εξωτερική πλευρά του κυλίνδρου για να την αποστολή σημάτων κρουστικής καύσης στον αντικροτικό έλεγχο καυσίμου. Στα μοντέλα BMW M, ένας αισθητήρας παρακολουθεί δύο κυλίνδρους. Καθώς ο δεκακύλιδρος κινητήρας της BMW M βασίζεται σε μία «υψηλόστροφη» φιλοσοφία πολλαπλών κυλίνδρων, η χρήση αυτών των ανιχνευτών και μόνο δεν επαρκεί για την αξιόπιστη ανίχνευση της κρουστικής καύσης του κινητήρα. Λόγω των υψηλών στροφών, η αξιολόγηση πρέπει να είναι πολύ ακριβής για βέλτιστη ποιότητα καύσης στους κυλίνδρους, παράγοντας που επηρεάζει έντονα την αντοχή των εξαρτημάτων καθώς και τα χαρακτηριστικά εκπομπών ρύπων. Στο σημείο αυτό εμφανίζεται η μέτρηση ιοντικού ρεύματος.

Το μπουζί αναλαμβάνει πρόσθετες λειτουργίες ελέγχου.

Η τεχνολογία αυτή χρησιμοποιεί το μπουζί σε κάθε κύλινδρο για ανίχνευση και έλεγχο της κρουστικής καύσης. Επίσης βοηθά στον έλεγχο της σωστής ανάφλεξης και του εντοπισμού ενδεχόμενου ρεταρίσματος. Επομένως το μπουζί έχει διπλή λειτουργία – σαν ενεργοποιητής για την ανάφλεξη και σαν αισθητήρας για την παρακολούθηση της διαδικασίας καύσης. Κι εδώ είναι εμφανής διαφορά με τους συμβατικούς αισθητήρες κρουστικής καύσης και ανάφλεξης: αυτοί τοποθετούνται εξωτερικά του θαλάμου καύσης, ενώ η ιοντική τρέχουσα μέτρηση γίνεται στο εσωτερικό του θαλάμου καύσης καθώς μπουζί και αισθητήρας συνδυάζονται σε ένα.

Μέτρηση στην καρδιά του θαλάμου καύσης.

Οι θερμοκρασίες σε έναν θάλαμο καύσης κινητήρα εσωτερικής καύσης ανάφλεξης σπινθήρα μπορεί να φτάσει μέχρι τους 2,500 βαθμούς. Αυτές οι υψηλές θερμοκρασίας και οι χημικές αντιδράσεις που παράγονται κατά τη διάρκεια της διαδικασίας καύσης οδηγούν σε μερικό ιονισμό του μείγματος καυσίμου-αέρα στο θάλαμο καύσης. Ιδιαίτερα στο μέτωπο της καύσης, το μείγμα γίνεται αγώγιμο μέσω της παραγωγής ιόντων με διαχωρισμό ή συγκέντρωση ηλεκτρονίων (ιοντισμός). Το ηλεκτρόδιο του μπουζί, που είναι ηλεκτρικά απομονωμένο από την κυλιδροκεφαλή και συνδέεται με μία μικρή μονάδα ελέγχου, η οποία λειτουργεί ανεξάρτητα από το σύστημα διαχείρισης του κινητήρα - ο λεγόμενος δορυφόρος ιοντικού ρεύματος - τροφοδοτείται με τάση DC και μετρά το ιοντικό ρεύμα μεταξύ των ηλεκτροδίων, η τιμή του οποίου εξαρτάται από το βαθμό ιοντισμού του μείγματος που ρέει ανάμεσα στα ηλεκτρόδια. Η τεχνική μέτρησης του ιοντικού ρεύματος λαμβάνει πληροφορίες για τη διαδικασία καύσης απευθείας από το χώρο των δρώμενων, το θάλαμο καύσης. Ο δορυφόρος ιοντικού ρεύματος λαμβάνει σήματα από τα πέντε μπουζί που αντιστοιχούν στην κάθε συστοιχία κυλίνδρων, τα ενισχύει και αποστέλλει τα δεδομένα στο σύστημα διαχείρισης του κινητήρα για ανάλυση, το οποίο στη συνέχεια κάνει τις απαραίτητες παρεμβάσεις (για κάθε κύλινδρο ξεχωριστά). Για παράδειγμα, ανάλογα με το σημείο αυτανάφλεξης (μέγιστος χρονισμός) αποφασίζεται και το σημείο ανάφλεξης για κάθε κύλινδρο ξεχωριστά προκειμένου να βελτιστοποιείται η διαδικασία καύσης.

Το μπουζί, το οποίο λειτουργεί και σαν ενεργοποιητής και σαν αισθητήρας, διευκολύνει τη διάγνωση κατά τις διαδικασίες service και συντήρησης.
3.
Το νέο σειριακό κιβώτιο της BMW M: 
Ταχύτερες αλλαγές με το επτατάχυτο κιβώτιο SMG.
Η φιλοσοφία ενός υψηλόστροφου κινητήρα μπορεί να αποδειχτεί επιτυχημένη μόνον εάν ο κινητήρας συνδυάζεται με ένα κιβώτιο το οποίο εναρμονίζεται με τις τεράστιες επιδόσεις και μεταφράζει τη ροπή που παράγει ο κινητήρα σε βέλτιστη ελκτική πρόσφυση μέσω μιας κοντής συνολικής σχέσης μετάδοσης.
Το επτατάχυτο σειριακό κιβώτιο της BMW M (SMG) είναι ακριβώς αυτό που χρειάζεται για την ιδανική μεταφορά την ισχύος του V10 κινητήρα στο σύστημα μετάδοσης και τελικά στους τροχούς. Με το κιβώτιο αυτό, η BMW M είναι η μία και μοναδική κατασκευάστρια σε όλο τον κόσμο που εμπορεύεται ένα επτατάχυτο μηχανικό κιβώτιο με λειτουργία drivelogic. Παρόλα αυτά, το νέο επτατάχυτο κιβώτιο δεν είναι σε καμία περίπτωση ένα διευρυμένο εξατάχυτο κιβώτιο. Το αντίθετο, πρόκειται για ένα εντελώς νέο κιβώτιο, το οποίο έχει σχεδιαστεί αποκλειστικά για χρήση στο νέο M5. Ακόμα πιο τελειοποιημένο από το προηγούμενο εξατάχυτο κιβώτιο, το επτατάχυτο SMG προσφέρει εξαιρετικά γρήγορες αλλαγές με το χέρι καθώς και άνετα ταξίδια στον αυτοκινητόδρομο χάρη στο αυτόματο πρόγραμμα αλλαγής ταχυτήτων.

Το νέο κιβώτιο είναι τεχνικά σχεδιασμένο για να διαχειρίζεται μία ροπή μέχρι 550 Nm και μέχρι 8,500 σ.α.λ. Αυτό σημαίνει ότι το κιβώτιο διαθέτει αρκετά αποθέματα για τη διασφάλιση μιας αξιόπιστης λειτουργίας σε όλο τον κύκλο ζωής του νέου M5, που ενισχύεται ακόμα περισσότερο με ένα ανεξάρτητο σύστημα ψύξης λαδιού.

Ακόμα πιο πυκνή κλιμάκωση σε σχέση με το εξατάτυτο κιβώτιο.

Συγκριτικά με ένα εξατάχυτο κιβώτιο, οι επτά σχέσεις προσφέρουν ακόμα πιο πυκνή κλιμάκωση, που συνεπάγεται μικρότερη πτώση στροφών σε κάθε ανέβασμα, δηλαδή παραμένει στην ίδια περιοχή ροπής. Με την ελκτική πρόσφυση να βρίσκεται στις υψηλές στροφές, η πυκνή κλιμάκωση βοηθά το Μ5 να σημειώνει εκπληκτική επιτάχυνση.

Το κιβώτιο SMG συμβολίζει την απαράμιλλη απόλαυση στη διαδικασία αλλαγής ταχυτήτων.

Εξυπακούεται ότι το νέο επτατάχυτο κιβώτιο SMG προσφέρει όλα τα πλεονεκτήματα που εμπεριέχονται σε μία φιλοσοφία σειριακού κιβωτίου: οι σχέσεις αλλάζουν μέσω του επιλογέα στην κεντρική κονσόλα ή από τα χειριστήρια του τιμονιού. Ο οδηγός δεν χρειάζεται να πατήσει τον συμπλέκτη και οι αλλαγές ταχυτήτων είναι εφικτές ακόμα και με το γκάζι τέρμα πατημένο. Σε αντίθεση με ένα αυτόματο κιβώτιο, η μετάδοση του SMG δεν απαιτεί μετατροπέα ροπής που καταναλώνει ενέργεια και επηρεάζει αρνητικά τις επιδόσεις. 

Σύμφωνα με την αρχή λειτουργίας του κιβωτίου SMG όλες οι σχέσεις αλλάζουν ηλεκτροϋδραυλικά. Το κιβώτιο SMG διαθέτει ηλεκτρονική τεχνολογία αλλαγής ταχυτήτων (shift-by-wire), που προέρχεται από τον χώρο της αεροδιαστημικής τεχνολογίας και μέσω της οποίας οι ταχύτητες αλλάζουν σε κλάσμα του δευτερολέπτου χωρίς μηχανικό σύνδεσμο. Αντίθετα με το προηγούμενο εξατάχυτο κιβώτιο SMG, η νέα υδραυλική μονάδα SMG του Μ5 και οι ενεργοποιητές έχουν ενσωματωθεί στο κέλυφος του κιβωτίου. Αν ζητηθεί αλλαγή σχέσης, η μονάδα ελέγχου ενεργοποιεί τις αντίστοιχες μαγνητικές βαλβίδες οι οποίες ελέγχουν τα υδραυλικά όλου του συστήματος. Σε επόμενο βήμα, το υδραυλικό υγρό με υψηλή πίεση λειτουργίας μέχρι 90 bar ρέει με ταχύτητα μέσω μιας μαγνητικής βαλβίδας στην υδραυλική αντλία του συμπλέκτη για να ανοίξει ο συμπλέκτης. Στη συνέχεια, χρησιμοποιώντας τις ηλεκτρομαγνητικές βαλβίδες στην υδραυλική μονάδα, ενεργοποιούνται τέσσερις υδραυλικοί κύλινδροι στον ενεργοποιητή, οι οποίοι εκτελούν την πραγματική διαδικασία αλλαγής μέσω τεσσάρων εμβόλων ταχυτήτων. Στο κατέβασμα, ο κινητήρας διπλο-συμπλεκτάρει αυτόματα (συγχρονισμός κιβωτίου-κινητήρα).

Το νέο SMG είναι ταχύτερο κατά 20%.

Το προηγούμενο κιβώτιο SMG ήταν ήδη γρήγορο στις αλλαγές σχέσεων, και τώρα, το νέο SMG τρίτης γενιάς είναι ταχύτερο στη διαδικασία αυτή κατά 20%: για ένα κιβώτιο του είδους του, η ταχύτητα αλλαγής είναι απαράμιλλη και τα πλεονεκτήματα για τον οδηγό του M5 είναι τα εξής: οι αλλαγές σχέσεων είναι εξαιρετικά ομαλές και πραγματοποιούνται με ταχύτητα που ούτε και ο πιο έμπειρος οδηγός δεν θα μπορούσε να καταφέρει, με αποτέλεσμα να μην γίνεται σχεδόν καθόλου αντιληπτές οι αναπόφευκτες διακοπές παροχής ισχύος κατά την αλλαγή. Το M5 επιταχύνει από στάση στην τελική του ταχύτητα σχεδόν χωρίς το παραμικρό τράνταγμα. Ο οδηγός βιώνει τη μέγιστη απόλαυση κατά τη διαδικασία αλλαγής ταχυτήτων, αφού το SMG προκαλεί μία πραγματική «αίσθηση Formula 1».

Η αλλαγή ταχυτήτων με ένα κιβώτιο SMG αποτελεί επίσης πολύτιμη συμβολή για την οδική ασφάλεια: καθώς η διαδικασία αυτή εκτελείται πάντα με την ίδια ταχύτητα και το ίδιο επίπεδο ακρίβειας και επομένως μπορεί κάλλιστα να επαναληφθεί: ο οδηγός δεν χρειάζεται να είναι υπερβολικά συγκεντρωμένος στη διαδικασία αυτή, που σημαίνει ότι το κιβώτιο SMG προάγει την έννοια της ακριβούς, ασφαλής και ξεκούραστης οδήγησης.

Drivelogic: ο οδηγός καθορίζει τα χαρακτηριστικά αλλαγής ταχυτήτων του SMG.

Χάρη στη λειτουργία drivelogic του SMG, ο οδηγός μπορεί να επιλέγει από έντεκα προγράμματα αλλαγής σχέσεων, οι οποίες του παρέχουν τη δυνατότητα να προσαρμόζει τα χαρακτηριστικά του SMG στο απολύτως προσωπικό του στυλ οδήγησης. Τα προγράμματα αυτά διαφέρουν μεταξύ τους στον προεπιλεγμένο χρόνο αλλαγής ταχυτήτων: όσο υψηλότερο είναι το επιλεγμένο πρόγραμμα, η ταχύτητα του κινητήρα και η ροπή, τόσο μικρότεροι οι χρόνοι αλλαγής.

Έξι από τα έντεκα προγράμματα μπορούν να προεπιλέγονται στο σειριακό πρόγραμμα του μηχανικού κιβωτίου (S mode), με ένα φάσμα λειτουργίας από ισορροπημένο δυναμικό μέχρι πολύ σπορ. Με το κιβώτιο στο πρόγραμμα S, ο οδηγός μπορεί να αλλάζει τις σχέσεις με το χέρι, και δεν υπάρχει καμία παρέμβαση από πλευράς κιβωτίου στη διαδικασία της αλλαγής.

Launch Control: βέλτιστη εκίνηση με απόλυτες επιδόσεις.

Με το κιβώτιο στο πρόγραμμα S, ο οδηγός έχει το πλεονέκτημα της λειτουργίας Ταχείας Εκκίνησης - Launch Control, που είναι συμπληρωματική στο πιο σπορ πρόγραμμα οδήγησης S6. Η λειτουργία Launch Control προσφέρει τη δυνατότητα στους νεοεισερχόμενους στον κόσμο των υψηλών επιδόσεων να εκτελέσουν μία τέλεια εκκίνηση από στάση προκειμένου να μεγιστοποιήσουν την αρχική επιτάχυνση. Η λειτουργία αυτή απαιτεί την εκ των προτέρων απενεργοποίηση του DSC.
Στόχος της λειτουργίας Launch Control είναι να απαλλάξει τον οδηγό από τις αλλαγές ταχυτήτων, δίνοντάς του περισσότερη ελευθερία να συγκεντρωθεί στο πραγματικό έργο της οδήγησης. Όταν το αυτοκίνητο είναι σταματημένο, το μοναδικό πράγμα που πρέπει να κάνει ο οδηγός είναι να πιέσει τον επιλογέα ταχυτήτων προς τα εμπρός και να τον κρατήσει στη θέση αυτή. Αν τώρα πατήσει τελείως το πεντάλ του γκαζιού, ο κινητήρας αυτόματα τίθεται στις βέλτιστες στροφές για εκκίνηση. Αν ο οδηγός αφήσει τον επιλογέα ταχυτήτων, το M5 επιταχύνει με το ιδανικό ποσοστό ολίσθησης, με το δεδομένο ότι το πεντάλ του γκαζιού παραμένει τελείως πατημένο. Ο οδηγός δεν χρειάζεται να αλλάζει ταχύτητες έως ότου το M5 φτάσει στην τελική του ταχύτητα – το κιβώτιο SMG με drivelogic αυτόματα αλλάζει και τις έξι ταχύτητες λίγο πριν τον κόφτη.

Όπως συμβαίνει με όλα τα προγράμματα οδήγησης, μία λυχνία στο cockpit ενημερώνει τον οδηγό για την τρέχουσα σχέση που έχει επιλεγεί.

Αυτόματο κιβώτιο – αποτελεσματικό ακόμα και στην αγωνιστική πίστα.

Πέντε από τα έντεκα προγράμματα αλλαγής ταχυτήτων της λειτουργίας Drivelogic διατίθενται στο λεγόμενο πρόγραμμα D. Αν ενεργοποιηθεί αυτό το πρόγραμμα, οι ταχύτητες αλλάζουν αυτόματα, ανάλογα με το πρόγραμμα οδήγησης που έχει επιλεγεί, την οδηγική κατάσταση, την ταχύτητα και τη θέση του πεντάλ του γκαζιού. Αν έχει επιλεγεί το πρόγραμμα οδήγησης D1, για παράδειγμα, το κιβώτιο ξεκινά με δευτέρα και διασφαλίζει ακριβή και ομαλή εμπλοκή του συμπλέκτη – χαρακτηριστικό πολύ χρήσιμο το χειμώνα.

Ανεξάρτητα αν έχει επιλεγεί η αυτόματη αλλαγή ταχυτήτων, ο οδηγός μπορεί να επηρεάσει τη διαδικασία, για παράδειγμα, αφήνοντας αργά το πεντάλ του γκαζιού, καθορίζοντας με αυτό τον τρόπο, ακόμα και στο πρόγραμμα D, το χρόνο που το κιβώτιο θα ανεβάσει ταχύτητα. Αντιθέτως, πατώντας το πεντάλ του γκαζιού μέχρι το τέρμα, μπορεί να πραγματοποιεί γρήγορα κατεβάσματα. Στο S όπως και στο D, το κιβώτιο κατεβαίνει αυτόματα στην πρώτη σχέση μόλις το αυτοκίνητο επιβραδύνει και σταματήσει. Με το πάτημα του πεντάλ του γκαζιού, το αυτοκίνητο αρχίζει πάλι να κινείται.

Ειδικές λειτουργίες για αυξημένη ασφάλεια και άνεση.

Το επτατάχυτο κιβώτιο SMG δεν βοηθά μόνο τον οδηγό στην αξιοποίηση των εκπληκτικών επιδόσεων του κινητήρα, αλλά προσφέρει και πλείστα χαρακτηριστικά ασφαλείας. Σε κρίσιμες καταστάσεις, όταν ο οδηγός κατεβάζει σχέση με ένα ολισθηρό οδόστρωμα, για παράδειγμα, το κιβώτιο ανοίγει τον συμπλέκτη σε κλάσμα του δευτερολέπτου προκειμένου να εμποδίσει το M5 να βγει εκτός ελέγχου λόγω υπερβολικής ροπής πέδησης στους κινητήριους τροχούς.

Ένα ακόμα πρακτικό χαρακτηριστικό του SMG είναι η υποβοήθηση εκκίνησης - climbing assistant, που μέχρι τώρα ήταν αποκλειστικότητα του M3 και επιτρέπει την εκκίνηση σε ανηφόρα χωρίς ουσιαστικά το αυτοκίνητο να ολισθαίνει προς τα πίσω. Αυτό επιτυγχάνεται με την παρέμβαση του συστήματος πέδησης και μπορεί να λειτουργήσει και στο σειριακό και στο αυτοματοποιημένο πρόγραμμα, ανεξάρτητα από την κατεύθυνση του ταξιδιού. Η λειτουργία ενεργοποιείται πατώντας το ποδόφρενο. Μόλις ο οδηγός αφήσει το πεντάλ του φρένου, το M5 μπορεί να ξεκινήσει χωρίς να ολισθήσει ανεξέλεγκτα προς τα πίσω.

Το ‘έξυπνο κιβώτιο’ σε απότομες κλίσεις.

Η λεγόμενη ανίχνευση κλίσης ρυθμίσει τα σημεία αλλαγής ταχυτήτων σε ανηφόρες και κατηφόρες. Αυτό εμποδίζει τα άσκοπα ανεβοκατεβάσματα ταχυτήτων όταν οδηγείτε σε μία ανηφόρα. Σε μία κατηφόρα, η ανίχνευση κλίσης κρατά τις χαμηλότερες σχέσεις περισσότερο ώστε να αξιοποιείται το φρένο του κινητήρα. Επιπλέον, με το κιβώτιο στο D, η επιλογή ταχυτήτων ρυθμίζεται ανάλογα με το μέγεθος της κλίσης. 

Οι λειτουργίες αυτές είναι εφικτές μόνον επειδή ο εγκέφαλος του SMG και το σύστημα διαχείρισης του κινητήρα στο M5 επικοινωνούν στενά μεταξύ τους, μέσω ενός εξαιρετικά ισχυρού Διαύλου μεταφοράς δεδομένων - CAN data bus – ο οποίος συνδέει το σύστημα διαχείρισης του κινητήρα MS S65 με τον εγκέφαλο του SMG, που είναι συνδεδεμένος με άλλους δώδεκα αισθητήρες. Με τον τρόπο αυτό, ο εγκέφαλος του SMG λαμβάνει από το MS S65 τα σχετικά δεδομένα για τη θέση του γκαζιού, τις ταχύτητες των τροχών, τις στροφές του κινητήρα, τις διάφορες θερμοκρασίες, τη γωνία διεύθυνσης και τη μνήμη του κλειδιού. Επιπλέον, τα SMG και DSC επικοινωνούν απευθείας μεταξύ τους.

4.
Η ανάρτηση του M5: 
Εγγυημένη, ανώτερη ευελιξία.
Μία από τις βασικές αρχές στη σχεδίαση ενός μοντέλου M είναι: «Η ανάρτηση πρέπει να είναι πάντα ταχύτερη από τον κινητήρα». Λόγω της «υψηλόστροφης» φιλοσοφίας του νέου κινητήρα της M5, αυτή η αυτοδέσμευση σημαίνει ότι οι σχεδιαστές ανάρτησης της BMW M GmbH έχουν να φέρουν εις πέρας μία πολύ απαιτητική αποστολή.

Βάση της ανάρτησης του M5 είναι η αλουμινένια ανάρτηση της Σειράς 5, η κινηματική της οποίας προσαρμόστηκε στο ισχυρότερο M5. Η εξαιρετικά άκαμπτη δομή του αμαξώματος που χρησιμοποιήθηκε για τη Σειρά 5 και η μεγάλη αναλογία εξαρτημάτων άξονα και βοηθητικών τμημάτων από ελαφρύ αλουμίνιο αποτελούν ιδανικές προϋποθέσεις για την επίτευξη της βέλτιστης οδηγικής απόλαυσης. Στα χαρακτηριστικά αυτά έρχεται να προστεθεί μία άριστα ισορροπημένη, σχεδόν 50:50 κατανομή βάρους στον εμπρός και πίσω άξονα, και ασφαλώς η κλασική μετάδοση κίνησης στους πίσω τροχούς της BMW που απαλλάσσει σχεδόν ολοκληρωτικά το σύστημα διεύθυνσης από τις κινητήριες δυνάμεις.

Η βασική γεωμετρία της ανάρτηση της Σειράς 5 διατηρήθηκε. Το μετατρόχιο είναι 1,580 mm μπροστά και 1,566 mm πίσω, και το μεταξόνιο 2,889 mm. Έχοντας έντονα αρνητικό κάμπερ, η γεωμετρία των τροχών δικαιολογεί πλήρως τις υψηλότερες απαιτήσεις στη δυναμική συμπεριφορά και τα αυξημένα φορτία.
Ενίσχυση του σπορ χαρακτήρα: συστήματα υποβοήθησης ανάρτησης.

Το Ηλεκτρονικό Σύστημα Ελέγχου Απόσβεσης (EDC) του M5 επιτρέπει στον οδηγό να ρυθμίζει τα χαρακτηριστικά ανάρτησης σε μία κλίμακα που ξεκινά από το σπορ στυλ και φτάνει μέχρι την άνεση επιλέγοντας από τρία διαφορετικά προγράμματα – comfort (άνεση), normal (κανονικό) και sport (σπορ). Ο οδηγός λειτουργεί το EDC μέσω του μπουτόν MDrive στο τιμόνι ή ενός μπουτόν δίπλα στον επιλογέα ταχυτήτων του SMG.

Η ανάρτηση του M5 διαθέτει επίσης βελτιστοποιημένο Σύστημα Ελέγχου Δυναμικής Ευστάθειας. Η βελτιστοποιημένου βάρους κρεμαγιέρα με δύο χάρτες ελέγχου Servotronic προσαρμόστηκε ειδικά για χρήση στο M5. 

Έξυπνη δομή ελαφρού βάρους: μειωμένη μάζα – υψηλός βαθμός ακαμψίας. 
Όπως στο βασικό μοντέλο, ο εμπρός άξονας με διπλούς συνδέσμους και γόνατα κατασκευάζεται αποκλειστικά από αλουμίνιο, με εξαίρεση μερικά εξαρτήματα που υφίστανται την καταπόνηση υψηλών φορτίων, όπως την αντιστρεπτική δοκό, τα ρουλεμάν των ακραξονίων και τους βασιλικούς πείρους. Το υποπλαίσιο του εμπρός άξονα φιλοξενεί την κρεμαγιέρα, την αντιστρεπτική δοκό, τον εγκάρσιο βραχίονα ελέγχου και τις ράβδους τάσης. Έχει σχήμα U και ενισχύεται από ειδική πλάκα. Σε αντίθεση με το βασικό μοντέλο, αυτή η πλάκα έχει δύο λεγόμενες εισαγωγές αέρα NACA γνωστές από τους αγώνες αυτοκινήτων ή την αεροπορία. Χάρη στις εισαγωγές αυτές, ο αέρας ψύξης διοχετεύεται, μεταξύ άλλων, στο κιβώτιο χωρίς να επηρεάζει αρνητικά την αεροδυναμική του κάτω μέρους του αμαξώματος. Η αλουμινένιο πλάκα ενίσχυσης συμβάλλει στη μέγιστη πλευρική ακαμψία του υποπλαισίου του εμπρός άξονα. Αυτό κατ’ επέκταση προσφέρει εξαιρετική ακρίβεια συμπεριφοράς. Οι βάσεις και τα σιλεντμπλόκ στο υποπλαίσιο του εμπρός άξονα διασφαλίζουν ακρίβεια στην κίνηση του τροχού (γεωμετρία), λόγω και της συμβολής των ξεχωριστών βάσεων/σιλεντμπλόκ για την ανάρτηση και τους αποσβεστήρες. 

Servotronic με διπλή χαρτογράφηση.

Το Servotronic ελέγχει την υποβοήθηση του συστήματος διεύθυνσης μέσω χαρτογράφησης, ανάλογα με την ταχύτητα του αυτοκινήτου και τις στροφές του κινητήρα. Αυτό επιλύει το βασικό πρόβλημα της επίτευξης ισορροπίας μεταξύ αυξημένης υποβοήθησης για μέγιστη άνεση στο παρκάρισμα και μειωμένης υποβοήθησης για δυναμική συμπεριφορά στις υψηλές ταχύτητες. Έτσι ο οδηγός δεν κινδυνεύει από υπερδιόρθωση ενώ εκτελεί κάποιον απότομο ελιγμό για να αποφύγει ένα εμπόδιο.

Το M5 έχει δύο διαφορετικές χαρτογραφήσεις Servotronic, οι οποίες αντιστοιχούν στο επιλεγμένο πρόγραμμα του EDC, δηλαδή είτε πολύ σπορ, ή πιο άνετο. Στο σπορ πρόγραμμα η απόκριση του τιμονιού είναι πολύ άμεση  και ο οδηγός βιώνει μία άμεση και ακριβή απόκριση κατά τη διάρκεια της υψηλής πλευρικής επιτάχυνσης που παρατηρείται όταν εισέρχεται σε μία στροφή με μεγάλη ταχύτητα. Το πρόγραμμα άνεσης δίνει προτεραιότητα στην οδηγική άνεση. Και οι δύο χαρτογραφήσεις παρέχουν στον οδηγό ομαλή συμπεριφορά του συστήματος διεύθυνσης και βέλτιστη απόκριση. 

Πίσω άξονας: βελτιστοποιημένος για το M5.

Ο πίσω άξονας που κατασκευάζεται σχεδόν εξολοκλήρου από αλουμίνιο, βασίζεται κυρίως στον άξονα των Σειρών 7 και 5. Η σχεδίαση αυτή, που φημίζεται για το κράτημα και το επίπεδο άνεσης, προσαρμόστηκε στα υψηλότερα πρότυπα του M5 με τη χρήση ειδικής ελαστοκινηματικής και ενισχύσεων σε όλες τις σχετικές περιοχές, όπως στηριγμάτων, συνδέσεων και αρθρώσεων. Για παράδειγμα, οι ελαστικοί σύνδεσμοι έχουν αντικατασταθεί από άκαμπτα στοιχεία. Αυτό εγγυάται ακόμα μεγαλύτερη ακρίβεια στην κίνηση και θέση των τροχών. Η τελική μετάδοση του Μ5 είναι εντελώς νέα, με στόχο το χαμηλό βάρος αλλά και την διαχείριση της υψηλής ισχύος. Μέσω των ψυκτρών στο αλουμινένιο κάλυμμα του διαφορικού, οι μηχανικοί κατάφεραν να μειώσουν τις ανώτερες θερμοκρασίες που παράγονται στον πίσω άξονα κατά 15 βαθμούς Κελσίου συγκριτικά με μία συμβατική σχεδίαση. Αυτό συνεπάγεται σημαντικά μειωμένο θερμικό φορτίο στα εξαρτήματα. Η τελική μετάδοση συνδέεται με το επτατάχυτο κιβώτιο SMG μέσω ενός άξονα cardan δύο τμημάτων, με δίσκο Hardy εμπρός, σύνδεσμο σταθερής ταχύτητας πίσω και κεντρικό ρουλεμάν. Τα ημιαξόνια αποτελούνται από ελαφρού βάρους, στρεπτικά άκαμπτους κοίλους σωλήνες για τη διατήρηση των κινούμενων μαζών σε όσο το δυνατό χαμηλότερο επίπεδο. 

Μεταβλητό μπλοκέ διαφορικό Μ.

Όπως το M3, το πιο σπορ μέλος της οικογένειας μέχρι στιγμής, το M5 έχει πίσω άξονα με μεταβλητό, μπλοκέ διαφορικό που ανιχνεύει τη ροπή (TORSEN: torque-sensing) και φέρει την υπογραφή της M GmbH. Αυτό το μπλοκέ διαφορικό M προσφέρει στο αυτοκίνητο ένα υψηλό επίπεδο κατευθυντικής ευστάθειας και βέλτιστη πρόσφυση, κυρίως κατά την έξοδο από μία στροφή.
Μπλοκέ διαφορικό Μ για μεγαλύτερη οδηγική απόλαυση και αυξημένη ασφάλεια. 

Ένα μπλοκέ διαφορικό ‘κλειδώνει’ όταν είναι απαραίτητο. Η αρχή αυτή τίθεται σε εφαρμογή όταν ένας από τους δύο κινητήριους τροχούς εμφανίσει τάση ολίσθησης – σε ένα ολισθηρό οδόστρωμα, για παράδειγμα. Επιπλέον, το μπλοκέ διαφορικό είναι κάτι που εκτιμούν ιδιαίτερα οι λάτρεις της σπορ οδήγησης, επειδή ενισχύει τα πλεονεκτήματα της κίνησης στους πίσω τροχούς όταν το αυτοκίνητο οδηγείται με σπορ στυλ και σε δρόμους με μέσους ή υψηλούς συντελεστές τριβής.
Άριστα χαρακτηριστικά το χειμώνα.

Στην περίπτωση των ‘στάνταρ’ μπλοκέ διαφορικών με ανίχνευση ροπής, οι συνολικές ελκτικές δυνάμεις αντιστοιχούν στις δυνάμεις που μπορεί να μεταφέρει ο τροχός με το χαμηλότερο συντελεστή τριβής. Ωστόσο, αν ο συντελεστής τριβής είναι πολύ χαμηλός, για παράδειγμα, στο χιόνι, το χώμα ή τον πάγο, τα πλεονεκτήματα πρόσφυσης που απορρέουν από αυτό το συμβατικό μπλοκέ διαφορικό περιορίζονται.
Το μεταβλητό μπλοκέ διαφορικό M μπορεί να προσφέρει ουσιαστικό πλεονέκτημα πρόσφυσης ακόμα και σε εξαιρετικά απαιτητικές οδηγικές συνθήκες – για παράδειγμα όταν οι κινητήριοι τροχοί εκτίθενται σε πολλούς διαφορετικούς συντελεστές τριβής. Επομένως, σε συνδυασμό με το άψογα ρυθμισμένο σύστημα DSC και την άριστη κατανομή φορτίου του άξονα, το μεταβλητό μπλοκέ διαφορικό M βοηθά το M5 να συμπεριφέρεται άριστα σε χειμερινές συνθήκες οδήγησης.

Η ελκτική πρόσφυση εξασφαλίζεται σε κάθε περίπτωση.

Ένα ακόμα πλεονέκτημα του μεταβλητού μπλοκέ διαφορικού M είναι το γεγονός ότι μια σταδιακά αυξανόμενη εμπλοκή («κλείδωμα» του μπλοκέ) ξεκινά άμεσα όσο μεγαλώνει η διαφορά ταχύτητας μεταξύ των κινητήριων τροχών. Αυτό εμποδίζει τον τροχό – π.χ. τον εσωτερικό τροχό σε μια στροφή ενώ περνά με υψηλή ταχύτητα λόγου χάρη – να χάσει την κινητήρια δύναμή του. Η ελκτική ισχύς διατηρείται σε κάθε περίπτωση.
Έως 100% μπλοκέ.

Το μεταβλητό μπλοκέ διαφορικό Μ λειτουργεί σύμφωνα με την εξής αρχή: η διαφορά ταχύτητας που αναπτύσσεται ανάμεσα στους κινητήριους τροχούς όταν ο ένας κινδυνεύει να χάσει την πρόσφυσή του ή να περάσει πάνω από μία πολύ ολισθηρή επιφάνεια, δημιουργεί αμέσως πίεση σε μία ενσωματωμένη αντλία διαχωρισμού. Η πίεση αυτή μεταφέρεται στον πολύδισκο συμπλέκτη μέσω ενός εμβόλου, και στη συνέχεια οι κινητήριες δυνάμεις μεταφέρονται στον τροχό με την καλύτερη πρόσφυση, ανάλογα με τη διαφορά στην ταχύτητα περιστροφής των τροχών. Σε εξαιρετικές περιπτώσεις, όλες οι κινητήριες δυνάμεις μπορούν να μεταφερθούν στον τροχό με τον καλύτερο συντελεστή πρόσφυσης. Αν η διαφορά στην ταχύτητα περιστροφής μεταξύ δύο τροχών μειωθεί, η πίεση της αντλία αναπόφευκτα μειώνεται επίσης, και το «κλείδωμα» περιορίζεται ανάλογα. Αυτό το σύστημα αυτορύθμισης της αντλίας δεν έχει απαιτήσεις συντήρησης και φέρει υψηλού ιξώδους σιλικονούχο υγρό.

Ο οδηγός μπορεί να ξεκινήσει πολύ καλύτερα το M5 σε επιφάνειες όπου οι κινητήριοι τροχοί εκτίθενται σε πολλούς διαφορετικούς συντελεστές τριβής, καθώς έχει περισσότερη πρόσφυση στη διάθεσή του. Επιπλέον, το μεταβλητό μπλοκέ διαφορικό M βελτιώνει αισθητά την οδική συμπεριφορά και την οδηγική ευστάθεια – ένα ακόμα πλεονέκτημα στους τομείς της ασφάλειας και της οδηγικής απόλαυσης.

Αποκλειστικότητα στο M5: DSC με δυνατότητα επιλογής δύο προγραμμάτων δυναμικής οδήγησης.

Μία νέα γενιά Συστήματος Ελέγχου Δυναμικής Ευστάθειας - Dynamic Stability Control (DSC) δημιουργήθηκε αποκλειστικά για το M5: το σύστημα DSC μπορεί να απενεργοποιείται μέσω ενός διακόπτη στην κεντρική κονσόλα. Τα δυναμικά προγράμματα οδήγησης προεπιλέγονται από το λεγόμενο μενού MDrive και ανακαλώνται πατώντας το μπουτόν MDrive στο τιμόνι. Ενώ το πρώτο στάδιο του DSC αντιστοιχεί ουσιαστικά σ’ αυτό της Σειράς 5, το δεύτερο στάδιο – το M Dynamic Mode – θα προσελκύσει περισσότερο τους λάτρεις της σπορ οδήγησης.

M Dynamic Mode – εκπληκτική δυναμική συμπεριφορά.

Το M Dynamic Mode (MDM) είναι ένα μοναδικό χαρακτηριστικό που υπόσχεται έξοχη δυναμική συμπεριφορά και επιφυλάσσει μία εκπληκτική εμπειρία στον οδηγό με αγωνιστικές φιλοδοξίες. Μέχρι τώρα, κάτι παρόμοιο υπήρχε μόνο στο σούπερ αγωνιστικό εργαλείο M3 CSL και ήταν γνωστό σαν M Track Mode. Αυτή η επιμέρους λειτουργία του Dynamic Stability Control προσαρμοσμένη για χρήση στους αγώνες αυτοκινήτου επιτρέπει στον οδηγό του M5 να φέρνει το αυτοκίνητο στα όρια της διαμήκους και πλευρικής επιτάχυνσης με το πάτημα ενός μπουτόν στο τιμόνι. Όσοι θελήσουν να χρησιμοποιήσουν αυτή την επιλογή μπορούν να προκαλέσουν τους νόμους της φυσικής. Στο πρόγραμμα αυτό, το DSC δεν ενεργοποιείται πριν φτάσει στα απόλυτα όρια, και κατά συνέπεια επιτρέπει στον οδηγό να πλαγιολισθαίνει ελεγχόμενα (υπερστροφή ισχύος), ώστε να στρίβει και με το γκάζι, μέχρι κάποιο λογικό σημείο. Το M Dynamic Mode πρέπει, εύλογα, να χρησιμοποιείται αποκλειστικά σε μία κλειστή αγωνιστική πίστα. Ο οδηγός ενημερώνεται για τη λειτουργία M Dynamic από μία προειδοποιητική λυχνία στο ταμπλό. Τέλος, ο οδηγός μπορεί να απενεργοποιεί πλήρως τη λειτουργία DSC. Γι αυτήν, ενημερώνεται επίσης μέσω μιας προειδοποιητικής λυχνίας.

Σημαντική αύξηση της ασφάλειας με το DSC.

Το DSC είναι ένα χαρακτηριστικό ασφαλείας που παρεμβαίνει όταν πλησιάζουμε στα όρια των νόμων της φυσικής (πρόσφυση). Με την αποτελεσματική παρέμβαση στο σύστημα ελέγχου του κινητήρα και στα φρένα σε κάθε τροχό ανεξάρτητα, το σύστημα αυξάνει την οδική ασφάλεια, για παράδειγμα σε ολισθηρό οδόστρωμα, στις απότομες στροφές ή όταν η ευστάθεια απειλείται σε μία στροφή.
Το μπουτόν POWER απελευθερώνει την πλήρη απόδοση ισχύος του κινητήρα.

Συχνά, ο οδηγός δεν χρειάζεται την πλήρη απόδοση ισχύος και μέγιστη ευελιξία του M5, για παράδειγμα μέσα στην πόλη. Γι αυτό το λόγο, όταν το αυτοκίνητο ξεκινά, ενεργοποιείται αυτόματα το άνετο πρόγραμμα ισχύος P400 με 400 bhp. Ωστόσο, πατώντας απλά το μπουτόν Power που βρίσκεται στο κάλυμμα του επιλογέα ταχυτήτων, ο οδηγός έχει στη διάθεσή του την πλήρη ισχύ δέκα κυλίνδρων. Το πρόγραμμα P500 αναλαμβάνει πλέον με ακόμα πιο άμεση απόκριση να εκτελεί τις εντολές του οδηγού μέσω του πεντάλ του γκαζιού, προσφέροντας στον οδηγό μία 

απαράμιλλη αγωνιστική εμπειρία.

EDC: χαρακτηριστικά ανάρτησης για σπορ ή κανονική συμπεριφορά, ακόμα και απόλυτη οδηγική άνεση.

Το σύστημα Ηλεκτρονικού Ελέγχου Απόσβεσης (EDC) του Μ5 προσφέρει στον οδηγό την δυνατότητα να επιλέξει από τρία προγράμματα (άνεσης, κανονικό και σπορ), ρυθμίζοντας επομένως ανάλογα τα χαρακτηριστικά της ανάρτησης. Ο οδηγός μπορεί να ενεργοποιήσει τη λειτουργία EDC μέσω του μπουτόν MDrive στο τιμόνι ή του μπουτόν πίεσης δίπλα από τον επιλογέα ταχυτήτων του SMG. 

Το EDC είναι ένα σύστημα συνεχούς και απείρως μεταβλητού ηλεκτρονικού ελέγχου απόσβεσης με μία ευρεία γκάμα ρυθμίσεων. Στο «κανονικό» πρόγραμμα (“normal”) η δύναμη απόσβεσης ρυθμίζεται αυτόματα σύμφωνα με τις απαιτήσεις. Το σύστημα αυτό είναι συνώνυμο με τη βέλτιστη άνεση και ασφάλεια. Επιπλέον, ο οδηγός μπορεί να προεπιλέξει τα χαρακτηριστικά απόσβεσης χρησιμοποιώντας τα προγράμματα άνεσης (“comfort”) ή σπορ (“sport”). Στο σπορ πρόγραμμα, η ανάρτηση αντιδρά στις συνθήκες του οδοστρώματος χρησιμοποιώντας υψηλότερες δυνάμεις απόσβεσης, περιορίζοντας επομένως το φαινόμενο της πλεύσης, πράγμα που βελτιώνει αισθητά το ήδη εκπληκτικό κράτημα. Στο πρόγραμμα άνεσης, το EDC παράγει μικρότερες δυνάμεις απόσβεσης με στόχο την μεγαλύτερη άνεση. 
Το EDC αυξάνει την οδηγική ασφάλεια.

Στις στροφές και κατά το φρενάρισμα και την επιτάχυνση, η οδική ασφάλεια αυξάνεται σε όλα τα μοντέλα λόγω του υψηλότερου επιπέδου δυνάμεων απόσβεσης. Αυτό βελτιώνει επίσης τα χαρακτηριστικά περιστροφής και ταλάντωσης του αμαξώματος. Ένα ακόμα πλεονέκτημα είναι η απουσία υπερβολικής πλεύσης, ανεξαρτήτως φορτίου και σε όλο τον κύκλο λειτουργικής ζωής του αυτοκινήτου.

Φρένα υψηλής απόδοσης που χρησιμοποιούνται και σε αγώνες αυτοκινήτου.

Για να αντεπεξέλθει στα πλούσια αποθέματα ισχύος, το M5 διαθέτει ένα μεγάλων διαστάσεων, υψηλής απόδοσης σύστημα πέδησης με διάτρητα, βελτιστοποιημένου βάρους δισκόφρενα που προέρχονται από τους αγώνες αυτοκινήτου. Όπως συμβαίνει και στους αγώνες αυτοκινήτου, οι πιο αυστηρές δοκιμές καθόρισαν τη βέλτιστη διάταξη και σχήμα της διάτρησης για άριστα χαρακτηριστικά πέδησης σε στεγνές και υγρές συνθήκες. Οι διαστάσεις τους είναι 374 x 36 mm μπροστά και 370 x 24 mm πίσω.
Το Μ5 ακινητοποιείται άμεσα αν χρειαστεί.

Οι βελτιστοποιημένες ως προς το βάρος και την ακαμψία αλουμινένιες πλευστές δαγκάνες δύο εμβόλων (ανάλογες της BMW Σειράς 7) μειώνουν επίσης ουσιαστικά το μη αναρτώμενο βάρος, συμβάλλοντας επομένως σημαντικά στη μεγιστοποίηση της ευελιξίας, της ασφάλειας και της οδηγικής άνεσης. Σαν αποτέλεσμα, το M5 επιτυγχάνει αποστάσεις ακινητοποίησης που θυμίζουν σπορ αυτοκίνητα ανώτερης κατηγορίας. Με την ενεργοποίηση των φρένων στα 62 mph, το αυτοκίνητο ακινητοποιείται στα 36 μέτρα, ενώ από τα 124 mph η απόσταση ακινητοποίησης είναι κάτω από 140 μέτρα.

Διαγνωστικό σύστημα για τη φθορά των υλικών τριβής.

Το M5 διαθέτει ένα διαγνωστικό σύστημα για τη φθορά των υλικών τριβής. Ένας αισθητήρας φθοράς παρακολουθεί τη φθορά των τακακιών σε συγκεκριμένα και μεταδίδει αυτές τις τιμές στη μονάδα ελέγχου του DSC. Στη συνέχεια, το σύστημα υπολογίζει, ανάλογα με την οδηγική συμπεριφορά, την τρέχουσα κατάσταση των τακακιών και – έχοντας έτοιμη αυτή την πληροφορία – ενημερώνει για τα χιλιόμετρα που απομένουν μέχρι την αντικατάσταση των τακακιών. Τα στοιχεία αυτά χρησιμοποιούνται από το Σύστημα Συντήρησης Βάσει Συνθηκών - Condition Based Servicing (CBS) για τον υπολογισμό ορθών προτάσεων για τα διαστήματα service με στόχο τη μείωση των εργασιών συντήρησης.
Οι τροχοί – οπτική και τεχνική πανδαισία.

Το αυτοκίνητο έχει δισκόφρενα μεγάλης διαμέτρου, συνεπώς οι τροχοί πρέπει να έχουν αντίστοιχα μεγαλύτερες διαστάσεις. Οι ζάντες από χυτό αλουμίνιο, πλάτους 8½ και 9½ ιντσών και διαμέτρου 19 ιντσών που διατίθενται στάνταρ, τονίζουν οπτικά την δυναμική 

εμφάνιση του M5, συμπληρώνοντας τις άριστα ισορροπημένες αναλογίες του αμαξώματος.

Ειδικά ελαστικά σχεδιασμένα αποκλειστικά για το M5.

Τα ελαστικά του M5 είναι αποκλειστικά για το μοντέλο. Το όχημα φορά ελαστικά 255/40 ZR 19 μπροστά και 285/35 ZR 19 πίσω. Σχεδιάστηκαν αποκλειστικά για το M5 και έχουν υποβληθεί σε πολύ αυστηρές δοκιμές. Η σύνθεση γόμας και οι διαστάσεις σχεδιάστηκαν για ακριβή μεταφορά των πλευρικών και διαμηκών δυνάμεων σε στεγνές και υγρές συνθήκες και προσφέρουν σχετικά υψηλό επίπεδο οδηγικής άνεσης. Τα ελαστικά παρέχουν επίσης τα ανάλογα επίπεδα πληροφόρησης που απαιτούνται για να βιώνει ο οδηγός τη βέλτιστη οδηγική εμπειρία φτάνοντας ακόμα και στα όρια με ασφάλεια.

Δείκτης Απώλειας Πίεσης Ελαστικού καθιστά άχρηστη τη ρεζέρβα.

Το M5 είναι εφοδιασμένο στάνταρ με ένα προειδοποιητικό σύστημα πίεσης ελαστικών που αποτελείται από τον Δείκτη Απώλειας Πίεσης Ελαστικού - Tyre Defect Indicator (TDI) καθώς και το σύστημα M Mobility System (MMS) δεύτερης γενιάς. Αυτό προειδοποιεί τον οδηγό οπτικά και ακουστικά σε περίπτωση ξαφνικής ή σταδιακής απώλειας πίεσης σε έναν ή περισσότερους τροχούς μόλις η πίεση του ελαστικού πέσει κάτω από μία συγκεκριμένη κρίσιμη τιμή. Λόγω της λεγόμενης γεωμετρία «χείλους» των ζαντών, ακόμα και ένα κλαταρισμένο ελαστικό δεν βγαίνει από τη ζάντα, επομένως ο οδηγός μπορεί να σταματήσει με ασφάλεια το αυτοκίνητο. Στη συνέχεια, το MMS χρησιμοποιείται για την στεγανοποίηση οπών μέχρι έξι χιλιοστών στην εξωτερική πλευρά του ελαστικού, έτσι το αυτοκίνητο μπορεί εύκολα να φτάσει μέχρι το 

πλησιέστερο συνεργείο. Με τον τρόπο αυτό, διευκολύνεται η επισκευή σχεδόν όλων των ειδών ζημιών στο ελαστικό, χωρίς να χρειάζεται να αλλάξετε επιτόπου τον τροχό. Συνεπώς, δεν υπάρχει ανάγκη ρεζέρβας. Συγκριτικά με μία κανονική ρεζέρβα, αυτό μεταφράζεται σε μείωση βάρους πάνω από 20 kg, με αποτέλεσμα να βελτιώνεται η αναλογία ισχύος/βάρους και η δυναμική συμπεριφορά.

5.
Αμάξωμα, σχεδίαση, εξοπλισμός:
Ασφάλεια, καινοτομία, πολυτέλεια.
Από την πρώτη στιγμή, η κινητήρια μονάδα και η ποιότητα της δυναμικής συμπεριφοράς του M5 όρισαν τα πρότυπα σ’ αυτή την κατηγορία. Όμως, το μυστικό της επιτυχίας του, που κρατά 20 χρόνια τώρα, τόσο ο αποτελεσματικός συνδυασμός μιας υψηλής τεχνολογίας και μιας διακριτικής αλλά δυναμικής εμφάνισης. Παρόλο που σε επίπεδο δυναμικής συμπεριφοράς το M5 μπορεί να συγκρίνεται με καθαρόαιμα σπορ μοντέλα, δεν παύει να είναι ένα άνετο και ευρύχωρο sedan κατάλληλο για καθημερινή χρήση και ταξίδια μεγάλων αποστάσεων. Η πρόκληση να εφοδιαστεί το M5 με σπορ εξοπλισμό, ήταν επομένως η πιο μεγάλη. Και ακόμα πιο σημαντικό ήταν το γεγονός ότι έπρεπε να αποφευχθεί το υπερβολικό βάρος του αμαξώματος υπέρ μιας υποδειγματικής συμπεριφοράς και ευελιξίας. Εν τούτοις, αυτό δεν υλοποιήθηκε σε βάρος της οδηγικής άνεσης και του διαθέσιμου εσωτερικού χώρου.

Πρωτοποριακή σχεδίαση αμαξώματος ελαφρού βάρους.

Όπως και στην περίπτωση της ανάρτησης, το αμάξωμα είναι εμπνευσμένο από την Σειρά 5 της BMW. Το πρωτοποριακό αμάξωμα αυτού του μοντέλου εγκαινιάζει νέες τάσεις – και το ίδιο ισχύει και στην περίπτωση του σπορ sedan M5. Η σύνθετη δομή από ατσάλι και αλουμίνιο δικαιολογεί απόλυτα τον όρο «έξυπνος σχεδιασμός/κατασκευή ελαφρού βάρους».

Στη BMW, ο έξυπνος σχεδιασμός ελαφρού βάρους αποδεικνύεται από την χρήση του κατάλληλου υλικού στην κατάλληλη θέση: το ελαφρύ αλουμινένιο εμπρός άκρο μειώνει το συνολικό βάρος κατά 20 kg περίπου. Η κατάλληλη επιλογή υλικών μείωσε επίσης το βάρος σε άλλες περιοχές. Το αποτέλεσμα είναι μία σημαντική αύξηση στην ευελιξία του M5 μέσω της καλύτερης κατανομής βάρους και του βελτιωμένου κέντρου βάρους. Χάρη στην έξυπνη σχεδίαση ελαφρού βάρους, το M5 κατάφερε να διατηρήσει το ίδιο βάρος με τον προκάτοχό του, και χωρίς φορτίο ζυγίζει 1,755 kg (σύμφωνα με DIN). 

Ενεργητική και παθητική ασφάλεια επιπέδου Σειράς 5.

Αναφορικά με την ενεργητική και παθητική ασφάλεια, το M5 πετυχαίνει χωρίς περιορισμό το ίδιο επίπεδο με τη βασική Σειρά 5. Ένα υψηλό πρότυπο ασφαλείας παρά το χαμηλό βάρος, μία προηγμένη αλουμινένια ανάρτηση καθώς και ένας ελαφρύς και συμπαγής δεκακύλινδρος κινητήρας τοποθετημένος πιο πίσω, εγγυώνται την ασφαλή συμπεριφορά του M5 – είτε πρόκειται για αυτοκινητόδρομο, επαρχιακό δίκτυο, κυκλοφορία πόλης ή αγωνιστική πίστα.

Ένα ιδιαίτερο χαρακτηριστικό – η λεγόμενη αναλογία ισχύος/βάρους – αποδεικνύει το πόσο θέλησαν οι μηχανικοί της BMW να περιορίσουν το βάρος. Η τιμή αυτή δηλώνει πόση μάζα (βάρος) πρέπει να κινήσει ο κινητήρας. Συνεπώς, αποτελεί περισσότερο ενδεικτικό στοιχείο δυναμικής συμπεριφοράς, παρά ένα απλό μέγεθος ιπποδύναμης ή μέγιστης ροπής. 

Η καλύτερη αναλογία ισχύος/βάρους στην κατηγορία υψηλών επιδόσεων.

Η αναλογία ισχύος/βάρους του M5 είναι 3.5 kg/bhp. Πρόκειται για μία εκπληκτική τιμή που συνήθως αναμένεται περισσότερο από αγωνιστικά αυτοκίνητα και λιγότερο από ένα πενταθέσιο σπορ sedan. Συγκριτικά αναφέρουμε ότι: το καθαρόαιμο αγωνιστικό M3 CSL είχε αναλογία ισχύος/βάρους 3.85 kg/bhp. Το 3.5 kg/bhp σημαίνει ότι το M5 βρίσκεται στην προνομιακή θέση των σπορ sedan υψηλών επιδόσεων και καταφέρνει να πείσει με μία κατά πολύ καλύτερη αναλογία ισχύος/βάρους.

Ψύξη – μία ιδιαίτερη πρόκληση.

Οι μηχανικοί βρέθηκαν αντιμέτωπου με μία ιδιαίτερη πρόκληση αναφορικά με το διαθέσιμο χώρο, ο οποίος περιορίζεται αναπόφευκτα λόγω των διαστάσεων του βασικού μοντέλου Σειράς 5. Τα προβλήματα που έπρεπε να επιλυθούν πλήρως στο τομέα αυτό είναι εμφανή στο παράδειγμα της ανακυκλοφορίας του καθαρού αέρα. Συγκριτικά με το κορυφαίο μοντέλο αυτής της σειράς, το 545i, τα συστήματα κινητήρα και ψύξης του M5 απαιτούν διπλάσια(!) ποσότητα αέρα. Αυτός ο αέρας, ασφαλώς πρέπει να απάγεται από το αυτοκίνητο, χωρίς να επηρεάζει αρνητικά την αεροδυναμική. Συνεπώς, το M5 εφοδιάστηκε με ένα εντελώς νέο σύστημα ψύξης και παροχής αέρα: ο ανεμιστήρας με αυξημένη απόδοση ισχύος, το ψυγείο, ο συμπυκνωτής του συστήματος κλιματισμού, και τα συστήματα ψύξης λαδιού υδραυλικού τιμονιού και κινητήρα βρίσκονται σε έναν πολύ περιορισμένο χώρο, πίσω από τον προφυλακτήρα. Για κατασκευαστικούς λόγους, το ψυγείο λαδιού κινητήρα έχει τοποθετηθεί λοξά μπροστά από το ψυγείο το οποίο διαιρείται σε δύο τμήματα. Ειδικοί αεραγωγοί κατευθύνουν τον αέρα πίσω από το ψυγείο λαδιού προς το κάτω μέρος του αμαξώματος όπου διαφεύγει στο εμπρός άκρο που δημιουργείται φαινόμενο Venturi (αύξηση ταχύτητας αέρα). Η ειδική σχεδίαση αυτού του εμπρός άκρου Venturi μειώνει τη δύναμη άνωσης στον εμπρός άξονα. Παρά τον περιορισμένο χώρο, όλα τα εξαρτήματα που σχετίζονται με τη συντήρηση, όπως στοιχείο φίλτρου αέρα, μικροφίλτρο και φίλτρο λαδιού και τα μπουζί έχουν εύκολη πρόσβαση κατά το service. 

Οι μεγάλοι αεραγωγοί για ψύξη και εξαερισμό, που είναι ενσωματωμένοι στον εμπρός προφυλακτήρα, αποτελούν ένα εντυπωσιακό στοιχείο. Οι πλευρικοί αεραγωγοί που βρίσκονται αριστερά και δεξιά των μεγάλων εμπρόσθιων αεραγωγών εξυπηρετούν όχι μόνο για τον εξαερισμό των φρένων αλλά και σαν εισαγωγή αέρα του κινητήρα. Για πρώτη φορά, ένα M5 εφοδιάζεται με πλευρικά «βράγχια» που προβάλλουν ιδιαίτερα την εμφάνιση και την μοναδικότητα του νέου αυτοκινήτου.

Αθλητής με … ένδυμα business.

Ένας ‘λύκος με προβιά’ – η περιγραφή αυτή θα ταίριαζε αν η βασική Σειρά 5, και κυρίως το νέο M5, φαινόταν «εξημερωμένο» από εξωτερική άποψη. Στην πραγματικότητα, η Σειρά 5 ήδη έχει σπορ, κομψή και αθλητική εμφάνιση. Δεν αποτελεί σύμπτωση το γεγονός ότι αυτή η Σειρά 5 αντιπροσωπεύει τη δυναμική κατηγορία ‘business’ της BMW. Το M5 ξεχωρίζει από το βασικό μοντέλο σε πολλές εντυπωσιακές και κρυφές λεπτομέρειες, που δίνουν ακόμα μεγαλύτερη έμφαση στην πανίσχυρη, δυναμική και σπορ προσωπικότητά του. Ένας «αθλητής με ένδυμα business» θα ήταν η κατάλληλη περιγραφή για το νέο M5.

Εξωτερικό με διακριτικά χαρακτηριστικά.

Οι διαφορές στη σχεδίαση σε σχέση με τη βασική Σειρά 5 είναι διακριτικές αλλά χαρακτηριστικές. Μέσα από αυτές, το M5 επιτυγχάνει ένα εξαιρετικά υψηλό επίπεδο οπτικής ανεξαρτησίας, χωρίς να απαρνείται τη συγγενική του σχέση με τη Σειρά 5. Ταυτόχρονα, τα σχεδιαστικά χαρακτηριστικά, τονίζουν τον ισχυρό και γεμάτο αυτοπεποίθηση χαρακτήρα του. Όποτε εμφανίζεται το M5, επιβεβαιώνει σαφέστατα ότι είναι ένα εξαιρετικά ισχυρό, υψηλών επιδόσεων sedan για καθημερινή χρήση. Είναι η τέλεια ενσάρκωση των επιδόσεων, της υψηλής αισθητικής και της οδηγικής απόλαυσης, βασικές αρετές στη φιλοσοφία της M.

Ποιο μυώδες και αεροδυναμικό από τη Σειρά 5.

Ο εμπρός προφυλακτήρας έχει πιο μυώδη εμφάνιση και σπορ μεγάλους αεραγωγούς για την παροχή αέρα στον υψηλόστροφο κινητήρα. Μικρά πτερύγια κάτω από το εμπρός σπόιλερ μειώνουν ακόμα περισσότερο την αεροδυναμική άνωση, κάτι που συνεπάγεται ακόμα καλύτερη οδηγική ευστάθεια στις υψηλές ταχύτητες.

Αθλητικό προφίλ.

Το πλάτος και το σχήμα των εμπρόσθιων αλουμινένιων πλευρικών πάνελ έχουν προσαρμοστεί στο μέγεθος των τροχών. Τα πολύ χαμηλά, φαρδιά πλαϊνά μαρσπιέ τονίζουν το μήκος του αυτοκινήτου μέσα από ένα παιχνίδι αντανακλάσεων και σκιάς, επιτείνοντας τη δυναμική εμφάνιση. Αυτή η διαφοροποίηση από την υπόλοιπη Σειρά 5 δεν έγινε μόνο για οπτικούς λόγους. Τα μαρσπιέ βελτιστοποιούν τη ροή του αέρα στο κάτω τμήμα του αμαξώματος, και αναβαθμίζουν τις δυναμικές αρετές του αυτοκινήτου Παρομοίως, οι αποκλειστικές ζάντες 19-ιντσών με την παραδοσιακή σχεδίαση διπλών ακτίνων M υπογραμμίζουν τις συμμετρικές και μυώδεις αναλογίες του M5.

Οι εξωτερικοί καθρέπτες ακολουθούν την παράδοση M.

Σύμφωνα με τη παράδοση M, οι εξωτερικοί καθρέπτες έχουν το δικό τους μοναδικό σχήμα. Το τολμηρό στυλ και το παιχνίδισμα με το φως δίνουν έμφαση στη σπορ και δυναμική εμφάνιση του M5. Το σχήμα τους, που σχεδιάστηκε σε μία σήραγγα αεροδυναμικής, συμβάλλει στη μείωση της άνωσης στον εμπρός άξονα.

Εξαιρετικά μυώδες πίσω άκρο.

Στον πίσω προφυλακτήρα, οι θόλοι των πίσω τροχών με κλίση προς τα μέσα, επιτείνουν την οπτική εντύπωση των ελαστικών πλάτους 285 επισημαίνοντας το ακόμα φαρδύτερο μετατρόχιο. Λόγω ενός πίσω σπόιλερ-διαχυτή αέρα με πτερύγια αριστερά και δεξιά, το πίσω τμήμα έχει μία εξαιρετικά μυώδη εμφάνιση. Όπως όλα τα υπόλοιπα μοντέλα M, το M5 φέρει τέσσερις χαρακτηριστικές στρογγυλές απολήξεις εξάτμισης.

Ο πίσω διαχυτής ολοκληρώνει μια βασική λειτουργία στη διαδρομή του αέρα κάτω από το αυτοκίνητο. Μαζί με μία διακριτική αεροτομή ενσωματωμένη στο πορτμπαγκάζ το σχεδόν τελείως ομαλό, επίπεδο κάτω τμήμα του αμαξώματος, επιτυγχάνει τη βελτίωση της ροής του αέρα κάτω από το αμάξωμα, με αποτέλεσμα έναν άριστο συντελεστή αεροδυναμικής και μία μείωση των δυνάμεων άνωσης. Οι πελάτες με σπορ φιλοδοξίες έχουν τη δυνατότητα επιλογής μιας πίσω αεροτομής που μειώνει την άνωση του πίσω άξονα στο μισό. Μία νέα θέση πινακίδας κυκλοφορίας χαρίζει στο Μ5 μοναδική, ανώτερη εμφάνιση.

Μπαταρία στο πορτμπαγκάζ.

Το πάτωμα του χώρου αποσκευών έχει ανασχεδιαστεί για να φιλοξενεί το σύστημα διπλής εξαγωγής. Η μπαταρία AGM βρίσκεται εκεί για βελτίωση της κατανομής του πίσω άξονα. Αυτό το είδος μπαταρίας ενέχει πλεονεκτήματα για τα χαρακτηριστικά φόρτισης. Ο αριθμός των κύκλων φόρτισης είναι τρεις φορές υψηλότερος από όσο στην περίπτωση των συμβατικών μπαταριών αυτοκινήτου. Αυτό επηρεάζει θετικά τη διάρκεια ζωής της.

Το πλαστικό ρεζερβουάρ 70-λίτρων βρίσκεται μπροστά από τον πίσω άξονα. Σε συνδυασμό με την ελεγχόμενης παροχής διπλή αντλία διασφαλίζει συνεχώς μία αξιόπιστη παροχή καυσίμου ακόμα και κάτω υπό υψηλή διαμήκη και πλευρική επιτάχυνση. 

Τρία αποκλειστικά χρώματα αμαξώματος για το M5.

Η απόχρωση αμαξώματος του M5 τονίζει επίσης το γεγονός είναι ένα ανεξάρτητο μοντέλο δίπλα στη σειρά 5 της BMW. Οι μεταλλικές αποχρώσεις Sepang Bronze, Silverstone II και Interlagos Blue διατίθενται αποκλειστικά για το όχημα αυτό. Επίσης διατίθενται τα Alpine White, Black Sapphire μεταλλικά και Silver-grey μεταλλικό. Οι αεραγωγοί στο πλάι, το πορτμπαγκάζ και τα προστατευτικά στις πόρτες φέρουν το λογότυπο M5. 

Εσωτερικό: σπορ χαρακτηριστικά με πινελιές άνεσης.

Το M5 διαθέτει όλα όσα θα μπορούσε να έχει ένα καθαρόαιμο σπορ αυτοκίνητο, και ακόμα περισσότερα. Αυτό είναι εμφανές στο εσωτερικό και τον εξοπλισμό του, επειδή το M5 προσφέρει στους επιβάτες του τους χώρους και την άνεση ενός σύγχρονου sedan ανώτερης κατηγορίας. Οι επιβάτες του τετράθυρου M5, για παράδειγμα, θα μπορούν να απολαμβάνουν καθίσματα πρώτης κατηγορίας και ανέσεις, καθώς και τα υψηλά πρότυπα ενεργητικής και παθητικής ασφάλειας της Σειράς 5.

Συνολικά έξι αερόσακοι, περιοριστές φορτίου, έξυπνα ηλεκτρονικά συστήματα ασφαλείας και η αυτόματη ή μηχανική κλήση έκτακτης ανάγκης μέσω της λειτουργίας BMW Assist, προσφέρονται στάνταρ, και βρίσκονται στη διάθεση του οδηγού σε περίπτωση ανάγκης. Ακόμα και αναφορικά με το χώρο αποσκευών, το αυτοκίνητο μπορεί να συγκριθεί με τη Σειρά 5. Το πορτμπαγκάζ έχει χωρητικότητα σχεδόν 500 λίτρων, αρκετή για δύο μεγάλες και τρεις μικρές σκληρές βαλίτσες ή τέσσερις τσάντες γκολφ 9-ιντσών.

Επικέντρωση στην σπορ πολυτέλεια και όχι μόνο στα απολύτως αναγκαία.

Η αίσθηση που αποπνέει το εσωτερικό του αυτοκινήτου είναι αποτέλεσμα της έξυπνης επιλογής αποκλειστικών υλικών και της σπορ σχεδίασης. Διαφορά που γίνεται άμεσα αντιληπτή συγκριτικά με διάσημα σπορ αυτοκίνητα: αντί να επικεντρώνεται μόνο στα απολύτως αναγκαία, το M5 προσφέρει ένα σπορ, πολυτελές περιβάλλον που ικανοποιεί και τις πιο προσωπικές προτιμήσεις των πελατών. 

Το M5 διαθέτει άφθονο δερμάτινο εξοπλισμό από υψηλής ποιότητας δέρμα Merino. Διατίθεται σε τρεις επιλογές χρωμάτων – Black, Silverstone και Light Sepang Bronze και περιλαμβάνει δερμάτινη επένδυση στην κεντρική περιοχή του ταμπλό, στην κεντρική κονσόλα, στην υποδοχή του χειρόφρενου και τέλος στους καθρέπτες και τα υποβραχιόνια. Προαιρετικά διατίθεται ακόμα το ακόμα πιο σοφιστικέ δερμάτινο σαλόνι Merino σε πέντε αποχρώσεις (επιπλέον Indianapolis Red και Portland Natural Brown). 

Πρέπει να τονίσουμε ότι αυτή η επιλογή περιλαμβάνει επένδυση του ταμπλό εξολοκλήρου από δέρμα και επένδυση οροφής από αλκαντάρα-ανθρακί. Μία ακόμα ειδική επιλογή είναι η έκδοση ‘Climate Leather’ που διαθέτει ενεργό εξαερισμό στο κάθισμα του οδηγού και του συνοδηγού.

Το M5 δημιουργήθηκε με γνώμονα τις ανάγκες του οδηγού.

Παίρνοντας θέση πίσω από το τιμόνι του M5, ο οδηγός μπορεί να ρυθμίσει τα πάντα για μία ασφαλή και απολαυστική οδηγική εμπειρία. Το κάθισμα Μ  φέρει ακόμα και παθητική ρύθμιση πλάτους πλάτης ώστε να παρέχει την καλύτερη δυνατή πλευρική στήριξη. Το κάθισμα ανασχεδιάστηκε αποκλειστικά για το M5. Λόγω των διαφόρων δυνατοτήτων ή ρυθμίσεων, ο οδηγός μπορεί να βρει τη βέλτιστη θέση οδήγησης, από πολύ σπορ μέχρι άνετη – σύμφωνα με τις δικές του προτιμήσεις. Ο εξοπλισμός αυτός περιλαμβάνει λειτουργία μνήμης και θέρμανση για τα καθίσματα οδηγού και  συνοδηγού. Επιπρόσθετα, ηλεκτρικά ρυθμιζόμενη οσφυϊκή υποστήριξη διατίθεται κατόπιν παραγγελίας με επιπλέον χρέωση. 

Καθίσματα άριστης σχεδίασης αποτελούν προϋπόθεση για σπορ οδήγηση.

Οι λάτρεις της σπορ οδήγησης μπορούν να παραγγείλουν το προαιρετικό κάθισμα πολλαπλών λειτουργιών Μ που διαθέτει ενεργή ρύθμιση πλάτους πλάτης. Η γεωμετρία του αφρώδους τμήματος αυτού του καθίσματος έχει ανασχεδιαστεί για βέλτιστη άνεση και άριστη πλευρική στήριξη: το πλάτος της πλάτης και η πλευρική στήριξη ρυθμίζονται ανεξάρτητα ανάλογα με την περίπτωση, ενώ η αυτόματη ρύθμιση ενεργοποιείται μεταξύ άλλων, σύμφωνα με την πλευρική επιτάχυνση και τη γωνία διεύθυνσης. Ο πελάτης αποφασίζει με το πάτημα ενός μπουτόν ή μέσω του MDrive ποιο από τα τρία προγράμματα – άνεση, κανονικό ή σπορ – θέλει να ενεργοποιηθεί. Στον προαιρετικό εξοπλισμό περιλαμβάνεται επίσης το ενεργό προσκέφαλο, λειτουργία μνήμης, θέρμανση καθίσματος και ηλεκτρικά ρυθμιζόμενη οσφυϊκή υποστήριξη. Το ενεργό προσκέφαλο προστατεύει τη σπονδυλική στήλη κυρίως σε περίπτωση οπίσθιας σύγκρουσης. Ενεργός εξαερισμός καθίσματος διατίθεται επίσης προαιρετικά. 

Χώρος για πέντε επιβάτες και άφθονες αποσκευές.

Στο πίσω τμήμα, δύο επιβάτες απολαμβάνουν την άνεση ενός κεντρικού υποβραχιονίου με αποθηκευτικό χώρο και ποτηροθήκη. Αν χρειαστεί, αυτό λειτουργεί σαν πλάτη ενός μεσαίου καθίσματος το οποίο μπορεί να φιλοξενήσει έναν τρίτο επιβάτη για σύντομες διαδρομές. Προαιρετικά διατίθενται: διαιρούμενη πλάτη 60:40 με άνοιγμα για τη μεταφορά φορτίου, μία τσάντα σκι και θερμαινόμενα καθίσματα.

Νέα στρογγυλά όργανα για σπορ αίσθηση.

Ταχύμετρο και στροφόμετρο έχουν πλήρως ανασχεδιαστεί. Και τα δύο στρογγυλά όργανα έχουν χρωμιωμένα πλαίσια. Η νέα σχεδίαση προβλέπει μαύρη πλάκα με λευκά ψηφία και βελόνες στο παραδοσιακό κόκκινο Μ. Ο λευκός φωτισμός είναι μόνιμα αναμμένος, υπογραμμίζοντας την αίσθηση υψηλής ποιότητας και κατά τη διάρκεια της ημέρας. Η απεικόνιση των στροφών του κινητήρα στο στροφόμετρο είναι μοναδική: το κίτρινο πρώτης προειδοποίησης πεδίο και το κόκκινο προειδοποιητικό πεδίο περιορίζουν τις επιτρεπόμενες στροφές σύμφωνα με την τρέχουσα θερμοκρασία λαδιού του κινητήρα. Καθώς φθάνει το λάδι σε θερμοκρασία λειτουργίας ανεβαίνει σταδιακά και το όριο των επιτρεπόμενων στροφών, επιτρέποντας έτσι στον οδηγό να παρακολουθεί διαισθητικά την θερμοκρασία. Οι λυχνίες ελέγχου, η στάθμη λαδιού, οι χιλιομετρητές και η οθόνη SMG με την τρέχουσα επιλεγμένη ταχύτητα και πληροφορίες του Drivelogic βρίσκονται ανάμεσα στο ταχύμετρο και το στροφόμετρο. 

Head-up display με πληροφορίες ειδικά για το Μ.

Η προαιρετική μέθοδος απεικόνισης head-up display (όπως στα πολεμικά αεροσκάφη) προβάλλει τώρα πρόσθετες πληροφορίες, παρέχοντας στον οδηγό σημαντικές πληροφορίες στο άμεσο οπτικό πεδίο του. Έχει σχεδιαστεί με τέτοιο τρόπο ώστε να επιτρέπει στον οδηγό να αποφασίζει ο ίδιος με το πάτημα ενός μπουτόν κατά πόσον επιθυμεί να λαμβάνει στάνταρ πληροφορίες ή ειδικές πληροφορίες εντός του οπτικού του πεδίου.

Αυτές περιλαμβάνουν: δυναμικό εύρος στροφών κινητήρα, μέσω φωτεινής ένδειξης αλλαγή ταχύτητας στο ιδανικό σημείο στροφών. Η λειτουργία αυτή έρχεται κατευθείαν από τη Formula 1. Επίσης παρέχεται πληροφόρηση σχετικά με την τρέχουσα επιλεγμένη σχέση και την ταχύτητα του οχήματος.

Το νέο δερμάτινο τιμόνι M έχει εργονομικές διαστάσεις. Τα ανασχεδιασμένα και επανατοποθετημένα χειριστήρια αλλαγής ταχυτήτων του SMG διευκολύνουν την διαδικασία αλλαγής με τις άκρες των δακτύλων – κατέβασμα με το αριστερό, ανέβασμα με το δεξί. Κατά την αλλαγή ταχυτήτων, τα χέρια του οδηγού παραμένουν σταθερά στο τιμόνι, αυξάνοντας την οδική ασφάλεια στις υψηλές ταχύτητες ή σε δρόμους με στροφές. 

MDrive για ακόμα μεγαλύτερη άνεση.

Το λεγόμενο MDrive είναι μία νέα λειτουργία που μπορεί να ενεργοποιηθεί μέσω του μπουτόν MDrive στο τιμόνι. Η λειτουργία αυτή επιτρέπει στον οδηγό να μετατρέπει το άνετο sedan σε καθαρόαιμο σπορ αυτοκίνητο με το πάτημα ενός μπουτόν και το αντίθετο. Αυτό προβλέπει την ανάκληση όλων των ρυθμίσεων και προγραμμάτων οδήγησης που είχαν προηγουμένως προγραμματιστεί στο μενού Mdrive του iDrive. Οι προκαθορισμένες τιμές μπορούν να αποθηκεύονται και στο σύστημα μνήμης του κλειδιού.

Οι παρακάτω ατομικές λειτουργίες προεπιλέγονται ή ενεργοποιούνται μέσω του MDrive:

–
Το μπουτόν ισχύος (Power) με το οποίο τα χαρακτηριστικά του κινητήρα – δηλ. ισχύς και απόκριση – επηρεάζονται σε τρία στάδια

–
SMG Drivelogic με το οποίο προεπιλέγονται ένα από τα έξι σειριακά ή πέντε αυτόματα προγράμματα αλλαγής ταχυτήτων – ο οδηγός για μία ακόμα φορά έχει το πλεονέκτημα της απευθείας επιλογής το επιθυμητού προγράμματος οδήγησης ή αλλαγής σχέσεων

–
DSC Dynamic Stability Control, Σύστημα Ελέγχου Δυναμικής Ευστάθειας με δύο προγράμματα δυναμικής συμπεριφοράς

–
EDC Electronic Damper Control, Σύστημα Ηλεκτρονικού Ελέγχου Απόσβεσης με τρία προγράμματα – άνεσης, κανονικό και σπορ

–
Head-up-Display και
–
Ενεργή ρύθμιση πλάτους πλάτης καθίσματος.

Επιλογέας ταχυτήτων SMG με φωτιζόμενη ένδειξη θέσης μοχλού. 

Ο φωτισμός του επιλογέα ταχυτήτων SMG και η ένδειξη σχέσης ενεργοποιούνται με το άνοιγμα της ανάφλεξης. Δίπλα στον επιλογέα SMG, υπάρχουν τέσσερα μπουτόν που διευκολύνουν την απευθείας ενεργοποίηση των λειτουργιών δυναμικής συμπεριφοράς Power, DSC, EDC και Drivelogic. 

Ο αγοραστής του M5 μπορεί να επιλέξει από μία εκτενή λίστα εξοπλισμού και προαιρετικών λύσεων που προσφέρει η Σειρά 5 της BMW 5 για να προσδώσει ένα πιο προσωπικό ύφος στο αυτοκίνητό του. Μεταξύ αυτών είναι προσαρμοζόμενα εμπρός φώτα – προβολείς που ακολουθούν τη καμπύλη της στροφής – καθώς και cruise control.

Τέλος, σύστημα αυτόματου ελέγχου κλιματισμού που περιλαμβάνει Αυτόματο Πρόγραμμα Ανακυκλοφορίας Αέρα,  το οποίο μπορεί να ρυθμιστεί σύμφωνα με την επιθυμητή σταθερή θερμοκρασία στο εμπρός και πίσω τμήμα της καμπίνας. Αυτό το σύστημα κλιματισμού περιλαμβάνει επίσης ηλιακό αισθητήρα και αισθητήρα κατά του θαμπώματος καθώς και φίλτρα για τον εξωτερικό αέρα και ανακυκλωμένο αέρα.

Technical Specifications. 
BMW M5.
	Body

Fsdfd

d

Anzahl Türen / s
	
	M5
	
	
	

	No. of doors/seats

l
	
	4/5
	
	
	

	Length/width/height (unladen) 

)
	mm
	4,855/1,846/1,469
	
	
	

	Wheelbase
	mm
	2,889
	
	
	

	Track, front/rear

wgsdfg


	mm
	1,580/1,566
	
	
	

	Turning circle
	m
	12,4
	
	
	

	Fuel tank capacity
	approx. ltr
	70
	
	
	

	Cooling system incl. heating

l
	ltr
	15
	
	
	

	Engine oil

Getriebeöl


	ltr
	13
	
	
	

	Transmission fluid
	ltr
	2,6
	
	
	

	Final drive fluid
	ltr
	1,2
	
	
	

	Weight, unladen (EU1)
	kg
	1,830 
	
	
	

	Max. load (DIN)
	kg
	545
	
	
	

	Max. permissible weight (DIN)
	kg
	2,300
	
	
	

	Permissible axle load front/rear
	kg
	1,090/1,270
	
	
	

	Max. trailer load2
	
	
	
	
	

	braked (12%)/unbraked


	kg
	2,100/750
	
	
	

	Max. roof load/trailer nose weight
	kg
	100/90
	
	
	

	Luggage comp. capacity VDAKofferrauminhalt nach VDA
	ltr
	500
	
	
	

	Drag coefficient
	cX x A
	0,701
	
	
	

	Engine
	
	
	
	
	

	Layout/No. of cylinders/Valves Zylinder/Ventile


	
	V/10/4
	
	
	

	Engine management
	
	 MS S65
	
	
	

	Displacement
	cc
	4,999
	
	
	

	Bore/Stroke
	mm
	92,0/75,2
	
	
	

	Compression ratio


	:1
	12,0:1  
	
	
	

	Fuel grade
	RON
	98
	
	
	

	Max. output
	kW/bhp
	373/507
	
	
	

	At engine speed
	rpm
	7,750
	
	
	

	Torque
	Nm
	520
	
	
	

	At engine speed
	rpm
	6,100
	
	
	

	Electrics
	
	
	
	
	

	Battery/Location
	Ah/–
	90/boot
	
	
	

	Alternator
	A/W
	170/2,380
	
	
	

	Chassis
	
	
	
	
	

	Front suspension
	
	Double-joint tension rod spring-strut suspension with displaced camber; 

	
	
	small positive steering scrub radius; traverse force compensation; anti-dive

	Rear suspension
	
	Integral axle (aluminium), wheel suspension with special effect

	
	
	anti-squat/anti-dive

	Brakes, front
	
	Double-piston floating-caliper Compound disc brakes

	Diameter
	mm
	        374 x 36, vented and punched
	
	
	

	Brakes, rear
	
	Single-piston floating-caliper Compound disc brakes

	Diameter
	mm
	370 x 24, vented and punched
	
	
	

	Driving Stability Systems
	
	ABS, CBC, DSC, variable M differencial lock


	
	

	Steering
	
	rack-and-pinion steering, hydraulically assisted steering and Servotronic

	Overall ratio
	:1
	12.4
	
	
	

	Type of transmission
	
	SMG III
	

	Transmission ratio   I

  
	:1
	3.985
	
	
	

	                                  II
	:1
	2.652
	
	
	

	                                  III
	:1
	1.806
	
	
	

	                                  IV
	:1
	1.392
	
	
	

	                                  V
	:1
	1.159
	
	
	

	                                  VI
	:1
	1 
	
	
	

	                                  VII
	:1
	0.833
	
	
	

	                                  R
	:1
	3.985
	
	
	

	Final drive ratio
	:1
	3.620
	
	
	

	Tyres 
	
	255/40 ZR 19/285/35 ZR 19  
	
	

	Wheels 
	
	8,5 J x 19 EH 2 IS 12 Alloy/9,5 J x 19 EH 2 IS 28 Alloy

/
	
	

	Performance
	
	
	
	
	

	Power to weight ratio (DIN)
	kg/kW
	 4.7
	
	
	

	Output per litre
	kW/ltr
	74.6
	
	
	

	Acceleration        
	0–62 mph
	sec
	4.7 
	
	
	

	                           
	0–1000 m
	sec
	22.7

 
	
	
	

	50–75 mph in 4th gear
	sec
	– 
	
	
	

	Top speed3
	km/h
	250
	
	
	

	Fuel consumption (EU cycle)
	
	
	
	
	

	In town
	ltr/100 km
	22.7 
	
	
	

	Out of town
	ltr/100 km
	10.2 
	
	
	

	Overall
	ltr/100 km
	14.8 
	
	
	

	CO2 
	g/km
	357 
	
	
	

	Miscellaneous
	
	
	
	
	

	Emission classification
	
	EU4
	




Weight of the car in road trim (DIN) plus 75 kg for driver and luggage.
2Deviations are possible under certain conditions.



3Electronically limited.

Για περισσότερες πληροφορίες, παρακαλούμε επικοινωνήστε με:
Διεύθυνση Εταιρικής Επικοινωνίας 

Νίκος Ταγκούλης, Διευθυντής Εταιρικής Επικοινωνίας, BMW Hellas AE.

Τηλέφωνο: +30 2108198251, Fax: +30 210 6204108

e-mail: nikos.tagoulis@bmw.gr 

Ναυσικά Τριανταφυλλιά, Βοηθός Διευθυντή Εταιρικής Επικοινωνίας, BMW Hellas AE.

Τηλέφωνο: +30 2108198252, Fax: +30 210 6204108

e-mail: nafsika.triantafillia@bmw.gr

